Santi Brouarden inguruko dokumentala, gaur gauean, 'Katebegia'n

Santi Brouarden ibilbideaz, izaeraz eta jardun politikoaz arituko dira dokumentalean, eta haren hilketaren momentua eta hilketa hark sortutako erantzuna aztertuko dute.

Santi Brouarden hilketatik 34 urte igaro direnean, Santi osagai izeneko dokumentala eskainiko dute ETB1ek eta eitb.eus-en 'Katebegia' saioaren gaurko atalean. Mediku eta politikari gisa hain ezagun izan zenaren hilketak Euskal Herrian ezagutu den greba orokor handienetako bat eragin zuen. Hura ezagutu zutenak izango dira haren izaera definitzeko dokumental honi hitzak jarriko dizkiotenak.

Dokumentalean, besteak beste, protagonista izango dira haren emazte Teresa Aldamiz; alaba Edurne Brouard; Carlos Garaikoetxea lehendakaria; Xabier Arzallus EBBko presidente ohia; eta Rafa Diez, Arnaldo Otegi, Itziar Aizpurua eta Tasio Erkizia ezker abertzaleko kideak.

Haren alaba Edurnek kontatzen du aitak bazekiela egunen batean hil egingo zutela, eta hala jakinarazi ziela. Bazekiela kontsultan izango zela, baina berak bere ohiko bizitza normaltasunez egiten jarraituko zuela. "Ni jada hilotz nagoenetik jada ez naiz zuena bakarrik izango, eta besteena ere izango naizen neurrian besteek nahi dutena egin beharko dugu", esan zien Brouardek etxekoei.

Brouard 1984ko azaroaren 20an hil zuten, Bilboko Alameda Errekalde kaleko 12.nean zuen pediatria kontsultan. Bederatzi tiroz. 2013an Luis Morcillok esan zuen GALen izenean bera izan zela Brouard hil zuena, eta Espainiako Barne Ministerioari egotzi zion agindu izana.

Haren izaeraz arituko dira dokumentalean, haren gertukoenek. "Planteamendu tinko eta era berean umilak" zituen pertsona gisa definitu dute hainbatek. Ezker abertzalearen sorreran izan zuen garrantziaz eta testuinguru politikoarekiko zuen ikuspegiaz, eta bere jardunak etorkizunean izan duen eraginaz ere hitz egin dute. Eta nola ez, haren hilketaren uneaz beraz, eta hilketa hark sortutako erantzunaz ere bai.

'Katebegia' saioak Santi osagai dokumentala eskainiko du gaur, 22:30ean, ETB1en eta eitb.eus-en.


Algorta, Mañaria, Bilbo eta Basauriko abesbatzak azaroan, BAT Topaketetan

Azaroan itzuliko da Ahots-Musika Topaketa (BAT) Basaurira. Aurtengoa 46. edizioa da eta guztira Bizkaiko sei abesbatzek hartuko dute parte azaroaren 9tik 23ra bitartean: Lilura Abesbatza (Algorta), Basauri Koral Txiki (azaroak 9), Soinu Bidea (Basauri), Kirikiño Abesbatza (Mañaria), Otxote Jatorki Abost Zuriak (Bilbo), eta Basauri Koral Elkartea eta Biarte Dantza Taldea (Basauri). Emanaldi guztiak San Pedro elizan izango dira aurten, sarrera doan.

BAT XLVI. Basauriko Ahots-Musika Topaketak | 2019

Azaroak, 9, larunbata

19:30 Lilura Abesbatza (Algorta) eta Basauri Koral Txiki (Basauri. San Pedro eliza

Azaroak 10, igandea

19:00 Soinu Bidea (Basauri). San Pedro eliza

Azaroak 16, larunbata

19:30 Kirikiño Abesbatza (Mañaria). San Pedro eliza

Azaroak 17, igandea

19:00 Otxote Jatorki Abost Zuriak (Bilbo). San Pedro eliza

Azaroak 23, larunbata

19:30 Basauri Koral Elkartea eta Biarte Dantza Eskola (Basauri). San Pedro eliza


Sanferminak: uztailaren 7ko egitarau osoa

Hemen topatuko dituzu 2018ko San Fermin jaietako egitarau ofizialaren ekitaldi guztiak, uztailaren 7rako.

Honakoa da Sanferminetako egitarau ofiziala, 2018ko uztailaren 7rako, larunbata.

06:45 Dianak. Kale Berrian.

07:00 Zaldi-aziendaren feria. Agustindarren industrialdea. Amaiera: 15:00etan.

08:00 Zezen-entzierroa.

09:30 Erraldoiak eta buruhandiak. Konpartsaren irteera. Ezpeletaren jauregitik (Kale Nagusia).

10:00 San Ferminen prozesioa. Udalbatzak kabildoa jasoko du eta San Fermin kaperara abiatuko da. Santuaren ohorezko Meza Nagusia. Iruñeko Artzapezpikua eta Katedraleko Kabildoa buru egongo dira, eta katedraleko Musika Kapera, Iruñeko Orfeoia eta orkestra arituko dira. Zuzendaria: kapera-maisua. San Fermin kaperan (San Lorenzo eliza)

11:00 Kirol Ari. Media Luna parkeko lubanarroak. Kirol eta aisiako gune berria. 8-14 urte (orientagarria). Media Luna parkeko lubanarroak. Amaiera: 14:00etan.

11:30 Hauek festak hauek! Haurrentzako jarduerak. Askatasun plazan. Amaiera: 14:00etan.

11:30 Birjolastu. Amaiera: 14:00etan.

12:00 Musika kalean. Irteera: Labrit pilotalekutik. Irteera: Descalzos kaletik. Irteera: San Nikolas kaletik.

17:30 Plazako zaldunen, mandakoen eta musika-bandaren desfilea. Hasten da Udaletxe plazatik. Amaitzen da Zezen-plazan

18:00 Hauek festak hauek! Haurrendako jarduerak. Askatasun plazan. Amaiera: 21:00etan.

18:00 Kirol Ari. Kirol eta aisiako gune berria. 8 - 14 urte (orientagarria). Media Luna parkeko lubanarroak. Amaiera: 20:00etan.

18:00 Birjolastu. Amaiera: 21:00etan.

18:00 Musika kalean. Jota-erronda. Udaletxe plazatik.

18:30 Zezen-feriaren Lehen zezenketa. Zezen-plazan.

19:00 Dantzaldia. La Mundial orkestra. Gazteluko plazan. Amaiera: 20:50ean.

19:00 Haurrentzako emanaldia. Txirinbolo. Gari, Montxo eta Joselontxo konpainia. Sarasate pasealekuan. Amaiera: 20:00 etan.

20:00 Dantzaldia. La Nube orkestra. Gurutzeko plazan. Amaiera: 22:00etan.

20:00 Gazte eremua. Musika, DJak, karaokea eta beste zerbait jarduera. Inaugurazioa: Bollywood eta Holy Festa. 12-17 urte. Foruren plazan.

20:00 Txotxongiloak. Gorgorito y la Bella Durmiente (gaztelaniak). Maese Villarejoren txotxongiloak. Askatasun plazan.

20:00 Kontzertua. Alberto Arteta, Laurok. Compañia plazan.

21:00 Dantzaldia . Txistu eta Gaita. Gazteluko Plazan.

21:00 Antzerkia kalean. Space, Brotons konpainia (Cadiz). Karlos III.aren etorbidean

21:45 Zezensuzkoa. Irteera: San Domingo kalea. Jarraitu: Udaletxe plazatik. Amaiera: Kale Berrian

23:00 Sanferminetako Su Artifizialen Nazioarteko XIX. Egile Lehiaketa Sharp step. Diseinugilea: Matthieu Morel. Su-etxea: Pandora Pyrotechnie (Saint-Jean-la-Vetre, Frantzia). Zitadelan.

23:30 Kontzertua. 23:30 Nathy Peluso. 00:50 Iseo & Dodosound with the Mousehunters. Foruren plazan.

23:30 Dantzaldia. Oceanic orquestra. Compañia plazan.

23:30 Dantzaldia. Orquesta La Nube. Gurutzeko plazan. Amaiera: 1:30ean.

23:30 Dantzaldia. La Mundial orquestra. Gazteluko Plazan. Amaiera: 2:30ean.

23:45 Kontzertua. Clarence Milton Bekker. Compañia plazan.

00:00 Musika kalean. Irteera San Nikolas kaletik.

00:50 Kontzertua. 00:50ean Iseo & Dodosound with the Mousehunters. Foruren plazan.


"Ezin nuen gehiago. Neure buruaren kontrako adierazpenak egin nituen"

Berrogei gazteren aurkako 26/11 sumarioan, epaiketako bigarren saioa egin dute gaur. Polizien aurrean torturapean deklaratu izana salatu, eta gehienen jarduna publikoa zela defendatu dute. Atzo, auzipetuetako lau ez ziren agertu epaiketara, eta hamarrek deklaratu zuten lehen egunean. Madrildik zuzeneko kontakizuna egin dute Oihana Elduaien eta Hodei Iruretagoiena BERRIAko kazetariek.

Atzo goizean hasi ziren epaitzen Segi gazte erakundeko kide izatea egozten dieten 36 gazte, Auzitegi Nazionalak San Fernando de Henaresen duen egoitzan. 2009ko azaroaren 24ko sarekadan atxilotu zituzten gehienak —Lapurdin, Madrilen epaile aurrera deklaratzera joanda, eta Erroman gainontzekoak—, eta seina urteko espetxera zigortzeko eskatu du fiskalak, 2007an Segi "erakunde terrorista" izendatu zutela eta.

Bigarren saioa egin dute, 10:00etatik 15:00etara. Aretotik zuzeneko kontakizuna egin dute atzo eta gaur Oihana Elduaien eta Hodei Iruretagoiena BERRIAko kazetariek. Hamarrek deklaratu zuten atzo, eta hamalauk gaur; lau ez dira epaiketara agertu, eta, beraz, falta diren hamabiek deklaratuko dute bihar, 10:00etatik aurrera.

Aitor Liguerzanaren deklarazioarekin ekin diote gaurko saioari. Liguerzanak ukatu egin du Poliziak eginiko galdeketetan eginiko deklarazioa, eta torturak salatu ditu. Zaramagan presoen aldeko batzarrean aritzen zela esan du, Gazte Asanbladan ez: "Gazte Asanbladak urrun geratzen zitzaizkidan 32 urterekin", esan dio epaileari. Segi-ren bideo eta lburuxkak atzeman zizkiotela-eta, azaldu du "kalean, kontzertuetan, tabernetan..." eskuragarri zeudela.

Bateragune auzikoen atxiloketak salatzeko manifestazioan pankarta eramatea da Bittor Gonzalezen aurkako frogetako bat; hark azaldu duenez, LABen ziharduen lanean garai hartan, eta sindikatua izan zen martxaren deitzaileetako bat. ETAren Zutabeak topatu zituzten haren etxean, eta, adierazi duenez, era guztietako agerkariak biltzen zituen; Zutabe horiek mobilizazioetan eskuratu zituela gaineratu du.

Euken Villasantek defendatu du "jarduera politiko eta erabat publikoak egitea" leporatzen diotela. Hark ere torturak salatu ditu: "Nire bizitzako egunik txarrenak pasatu nituen. Lau tortura egun". Segi-ren legez kanporatzearen aurkako elkarretaratzeetara joan izanaz galdetu dio AVTk Mikel Eskirozi; hark erantzun du Segi "talde terrorista" deklaratzearen kontra zegoelako joan zen elkarretaratzera: "Horrek gazteak indiskriminatuki atxilotzea eta epaitzea ekar lezakeela uste nuen. Horixe da hau ere". Ikasle Abertzaleetako militantziaz ere galdekatu dute.

Mikel Aiestaranek hartu du hitza ondoren. Gazte Asanbladan aritzen zela azaldu du, eta herria "bizirik" mantentzea zutela helburu. Kontzertuak, kirol txapelketak, hitzaldiak eta abar antolatzen zituztela esan du. Bere anaiaren omenaldi ekitaldi bateko argazki baten inguruan galdetu diote —Ertzaintzarekin liskarra izan ostean hil zen Remi Aiestaran, bere anaia—, eta baita Manex Castroren argazki baten inguruan ere. Castro eta bera txikitako lagunak eta lagun talde berekoak direla adierazi du. Xumai Matxainek epaiketa bera kritikatuz hasi du deklarazioa: "Iruditzen zait lekuz kanpo dagoela garai hauetan honelako epaiketak egitea". Torturak salatu ditu, azalduz pistolak aterata mehatxu egin ziotela atxiloketan. Poliziek nahi zutena esan ezean "istripuren" bat gerta zitekeela esan zioten, epaimahaiari jakinarazi dionez.

Aritz Lopez Ugartek denbora gutxi eman du hizketan. "Ez nago ados akusazioarekin, jarduera politikoagatik epaitzen ari baitzarete", esan du, eta epailearen aurrean eginiko deklarazioa berretsi du. Asier Coloma Hendaian atxilotu zuten, "torturen beldur" zelako joan baitzen Hendaiara. Bizitza publikoa egiten zuen bertan: "politikoki eta sozialki pertsona konprometitua naiz. Hemen dauden guztiak jarduera politikoagatik gaude". Halaber, salatu du Altsasuko adierazpenetik zortzi egunetara atxilotu zituztela, "ezker abertzalearen bide berria eten nahian". Fase politikoaren argipena txostena dago haren aurkako frogen artean; "260.000 deskarga izan zituen", argudiatu du Colomak.

Poliziaren eta epailearen aurrean egindako deklarazioak mehatxupean egin zituela esan du Eñaut Aiartzaguenak, eta haren jarduna publikoa zela gaineratu du: "Jarduera politiko eta publikoa izan dut. Inoiz ez dut ezer egin ezkutuan". Deklarazioa buruz ikastera behartu zutela salatu du, eta horretarako mehatxuak erabili zituztela azaldu: "Kolpeak, mehatxuak, astinduak... familiarekin mehatxu egiten zidaten, amarekin, arrebarekin..". Jipoia jaso izana salatu du Mikel Totorikak: "Komisarian hasi ziren jipoiak. Etengabeak izan ziren hortik aurrera". Espetxean egin zuen salaketa jartzeko kontaketa, auzi medikuak ubelduen argazkiak egin eta gero.

Nahaia Aguadok azaldu du egoera politiko eta sozialak eramanda jarduera publikoa egin duela 17-18 urte zituenetik, eta tratu txarrak salatu ditu hark ere: "Lau egunetan tortura eta tratu txarrak eman zizkidaten". Hori horrela, Poliziaren aurrean deklaratutakoa ez dela egiazkoa esan du.

Xabier De la Mazak oroitu du futbolean jokatu eta lagunekin afaltzera zihoala lurrera bota eta atxilotuta eraman zutela. Jasotako tratua deskribatu du: "Madrilera eraman ninduten, aurpegia estalita. Bidaia osoa galdeketa bat izan zen, mehatxuka, golpeka...". "Gehiago ezin nuen. Neure buruaren kontrako adierazpenak egin nituen", erantsi du. Haritz Petralandak urduri hasi du deklarazioa, eta negarrez hasi da poliziek emandako tratua gogoratzean: "Autoa gelditu oihuka hasi, bere atea ireki, pala aterako zutela esan zuten. Ni ez nintzen pertsona ere".

Ibai Esteibarlandak nabarmendu du "militantzia politikoagatik" ari direla gazteak epaitzen, eta azaldu du beti aritu izan dela mugimendu sozial eta politikoetan. Hark ere torturen berri eman du: "Lurrera botatzen ninduten, ostikoak, golpeak, astinduak, ileko txurroetatik tiraka, postura behartua". "Birrindu" egin zuten: "Une batean beraiek derrigortutakoa deklaratu nuen".

Atzo, lehen hamarrak

Atzo, Ainara Bakedanok, Jon Andak, Jon Zirizak, Gaizka Likonak, Olatz Izagirrek, Ion Telleriak, Aitziber Arrietak, Garazi Rodriguezek, Maialen Elduak eta Eihar Egañak deklaratu zuten Manuela Fernandez de Prado epailearen aurrean —Ramon Saez Valcarcelek eta Nicolas Povedak osatzen dute epaimahaia—. Militantzia politikoa aldarrikatu, eta torturak salatu zituzten auzipetuek.

Goizane Pinedo, Unai Ruiz, Irati Mujika eta Idoia Iragorri ez ziren epaiketara aurkeztu, bideo batean adierazi zutenez, ez diotelako eurak epaitzeko zilegitasunik onartzen Auzitegi Nazionalari.


Trianoko mendietako Magdalenaren koba ibili gara esploratzen

Igande goziean Trianoko mendietako Magdalenaren koba ibili gara esploratzen.


Erakuslehioak atzean utzi, eta herritarrengana hurbiltzeko unea

Bihar, larunbata, saltokien eguna ospatuko dute Braderie festarekin. Orain arte San Frantzisko pasealekuan ezartzen ziren postuak, Trianguloa plazan jarriko dira.

Askotan entzuten den esaldia da: «Herri honetan astebururo dago zerbait». Udazkenean, batez ere, ugariak izaten dira Tolosan antolatzen diren kultur ekitaldiak. Udaberria heltzearekin batera, baina, Tolosako komertzioek hartzen dute, herria girotu eta herritarrengana gehiago hurbiltzeko ardura.

Ohiturari jarraituz, larunbatean, Tolosako saltokien festa ospatuko dute: Braderie eguna. Aurten ere, ia 80 komertziok hartuko dute parte, euren eskaintza onenekin. Ospakizunak, gainera, ez du etenik izango, 10:00etan hasi, eta arratsaldeko zortziak bitarte luzatuko baita.

Saltokien presentziaz gain, herrian kale giroa sustatzen dute urtero. Horregatik, aurten ere, hainbat jarduera antolatu dituzte. Trianguloa plazan, 2-7 urte bitarteko haurrentzako parkea jarriko dute, goizez eta arratsaldez. Gainera, hainbat tailer ere izango dira.

Iaz bezala, tren bat herria zeharkatzen ibiliko da, Trianguloa plazan hasi eta amaituko den ibilbidean. Aurtengo Braderie-a berrikuntza batekin dator. Izan ere, aurreko urteetan San Franzisko pasalekuan jartzen ziren komertzioak, Trianguloan izango dira, Tolosa&Co elkartearen postuaren inguruan. Elkarteak, gainera, bere produktuak jarriko ditu salgai.


Raul Gomez Margallo laugarren Hiru Hondartzeko krosaren 30. urteurrenean

Lasterketa garaian sartu dira buru belarri korrikalariak. Donostiako Hiru Hondartzetako krosa, 15 kilometrotako Klasika, Lasarte-Oria Bai Krosa! eta Behobia-Donostia. Kilometro pila metatuko dituzte hanketan herriko korrikalariek aste hauetan lasterketa bat edo beste prestatzen

Urriaren 13an, igandean, Donostiako Hiru Hondartzetako krosaren 30. urteurrena ospatu zen. 3.000 bat korrikalari izan ziren irteera puntuan eta 75 herritarrek helmuga zeharkatu zuten. Horietako bi hamar lehenen artean sailkatu ziren. Raul Gomez Margallok 32:16 behar izan zituen 10 kilometrotako ibilbidea egiteko eta laugarren postuan helmugaratu zen; beterano mailan, berriz, bigarren izan zen. Gorka Gil, berriz, hamargarren izan zen, 33:20.

Urnietan, lasterketa berezia izan zen urriaren 12an, Asier Nieblaren oroimenezkoa.

Eraso sexista baten ostean, Asier Niebla hil zenetik urte bat bete da eta bere lagunek haren omenezko lasterketa eta martxa antolatu zuten urriaren 12an. Lasterketan, Gema Tejero herritarra izan zen irabazle.

Martuteneko El Pilar lasterketan ere herritarrak izan ziren parte hartzen. Azkarrena J. Manuel Peña izan zen.

Lasterketetara buelta

Bestalde, igande honetan, 15 kilometroko klasikoa lehiatuko da Donostian.

Hainbat herritarrek parte hartuko dute lasterketa honek aurkezten dituen hiru: 15 km, 10 km. (distantzia berria) eta 5 km.

Herritarrez gain, Ostadar SKTko Atletismo saileko buru eta Gipuzkoako Atletismo Federazioko lehendakari den Amaia Andresek ere egingo du 10 kilometrotako proba berria.

1996. urtean utzi zion Amaiak lehiaketa ofizialetan parte hartzeari. Geroztik, lasterketa herrikoren batean izan da lehian. "Baina, beti ordulariari begira nengoen, ondo pasa gabe".

Oraingoan, beste helburu bat du, "familiarekin disfrutatzea" eta Miniestadioko helmuga zeharkatzeko une magiko hori bizitzea.

Lehiaketara bueltatzeko proba aproposa dela uste du Andresek, "tradizio handik proba honetan parte hartu nahi dut, eta nire ustez, distantzia berri hau aproposa da niretzat eta emakume askorentzat".


Txintxarrikoen kontzertu beroa Trintxerpen

Alegiako Txintxarri abesbatzak kontzertua eskaini zuen Trintxerpen, larunbatean. «Eguraldiak ez zuen askorik lagundu, kanpoan elurra ari zuen bitartean eskaini baikenituen dozena bat abesti Karmengo Amaren parrokian», azaldu dute alegiarrek. Etxeko epeletik atera, eta Txintxarrikoen doinuak entzutera joan ziren, ordea, asko izan ziren.

Garbiñe Orbegozoren zuzendaritzapean eta Mariaje Rekondo pianoan lagun zutela aritu ziren alegiarrak, Trintxerpetarra abesbatzak antolatutako ekitaldian. Emanaldi anitza eskaini zuten Txintxarrikoek, estilo desberdineko kantuekin. Baina zalantzarik gabe, Antonio Machado poeta sevillarraren poemak izan zuen arrakasta handiena. Joan Manuel Serrat abeslari kataluniarrak doinua ezarri zion Caminante, no hay camino abestia izan zen txalotuena. Horrez gain, O voso galo comadre Galiziako abesti dibertigarria eta Kirby Shaw estatubatuarraren Jubilate Deo obrak ere gustuko izan zituzten entzuleek.

Kontzertuaren ondoren, Trintxerpeko Ur Gain elkartean afaldu zuten Alegiako abeslariek.


Jende askorekin ospatu zuen Iraurgik 25. urteurreneko egun nagusia

Atzo ospatu zuen Iraurgi Saskibaloi Elkarteak 25. urteurreneko egun nagusia. Arrakastaz ospatu ere, jende ugari bildu zelako bai liburuaren aurkezpenean bai bazkarian.

Ez ahazteko moduko eguna ospatu zuen atzo, Santiyo egunez, Iraurgi Saskibaloi Elkarteak, 25. urteurrenari bukaera emanez. 12:00etan, mende laurdena bildu duen liburua aurkeztu zuen, eta berau aurkezten egon ziren Jon Olaizola egilea, Jose Luis Zubizarreta klubeko presidentea, Josu Arregi Iraurgiko sortzailea eta Alejo Uranga Udaleko Kirol batzordeburua. Aitonenan izan zen aurkezpena, eta dena bete-bete eginda zegoen.

Jon Olaizolak liburuaren nondik norakoak azaldu zituen: 108 orrialde ditu guztira, 84 argazki dauzka, bost kapitulu ditu eta euskaraz egina da. "Jendeak erraz irakurtzeko moduko liburua dela uste dugu", zioen Olaizolak. Alejo Urangak, berriz, Iraurgi bezalako klubak Azpeitiarentzat garrantzitsuak direla esan zuen eta Udala klubokin bat egongo dela.

Josu Arregik eta Xubik klubaren errepaso zabala egin zuten, batez ere Josuk; Xubik batik bat aurrera begirako lana azpimarratu zuen, eta hitzez hitz irakurri zuen liburuari amaiera ematen dion idatzia: "Hemen datza, hain zuzen, liburuxka honen betebehar nagusia: aurrera begira, sua piztu nahi du Iraurgik, kluba gizarteari orain arteko zerbitzua eskaintzen jarraitzeko lain izan dadin. Jendea bildu nahi du Iraurgik, lanak banatuz, denen artean, lehengo akatsak berriro ez egiten saiatuz, egitura sendoko klub finko bat osatzeko. Geure mailan: oparoa denean, oso ondo, eta xumea denean ere bai. Iraurgin beti egin den bezala, jokalariak gaztetatik klubean ardurak hartzera ohitu behar dira, gero bizitzako beste edozein esparrutan jarrera bera izan dezaten; ez ditzagun hezi besteen lanean ezkutatzen diren gazteak, besteek egindako akatsak haien atzetik gaiztoki aztertzeko; horretan, lehengoak hobeak garelako. Izan dezagun klub eraginkorra, kementsua, dinamikoa. Iraurgiren ahalbidea eskolarteko txapelketa antolatzera mugatzen bada, horri helduz. Bailarako gazteei kirolaz gozatzen irakatsi behar diegu. Hitz politak dira, baina hitzekin bakarrik jai dago; eta gu ez gaude hauteskundeetan".

14;30etan bazkaria egin zuen Iraurgik, Loiola Hotelean, eta 111 lagun bildu ziren. Giro ederra egon zen bertan.

Josu Arregiri omenaldia

Bazkariaren bukaeran Iraurgi Saskibaloi Elkarteak, Jose Luis Zubizarreta presidentearen izenean, orain arte klubean lan egin dutenak eskertu zituen, eta guztien artean Josu Arregiren lana nabarmendu zuen. Hala, Iraurgik plaka bat bertso batekin oparitu zion Josu Arregiri, eta, era berean, honen emazte Arantxari lore sorta bat oparitu zion.

Hona hemen plakako bertsoa:

Gazterik Durangora joan

ta hantxe hasi zen dena,

saskibaloia bihurtuz

zeure kirolik maiteena.

Durangotik Bilboraino

ta Iraurgira hurrena,

jada bailara honetan

lanean mende laurdena;

funtsean, zure kirol bat

bihurtuz herriarena.

Beraz, orain Josu jaso

eskerrik sentikorrena,

lotura hori izan baita

zure paserik trebeena

ta garena izatea

saskiratzerik onena.


Merkealdirako euskarazko materiala doan banatuko dute

Merkealdia martxan da, eta Oiartzunen, udalak eta Ttu-ttur Euskaltzaleon Bilgunearen hitzarmenari esker, merkatariek doan lor dezakete euskarazko materiala.

Merkataritzan eta ostalaritzan euskararen erabilera areagotzea da asmoa, eta horretarako merkealdien atarian ez ezik, urte osoan hainbat zerbitzu eskaintzen ditu udalak.

Zehazki hauxe da banatzen duten materiala:

‘Merkealdia’ idatzita duten tirak.

‘Eskaintzak’ idatzita duten kartelak.

Lehen/orain txartelak (prezio zaharra eta berria adierazteko).

Ehunekoen txartelak: %50; %30,…

Jendaurrean jartzeko edozein ohar itzultzen dute.

Baleak egiteko talonarioak.

Fakturak, albaranak, ordainagiriak… egiteko talonarioak.

Interesa duten merkatariek eskaerak egin ditzakete oraindik, eta informazioa aurrez aurre jaso nahi izanez gero Fermiñene etxera jo besterik ez.


Eskerrik asko... eta segi aurrera!

Lerro hauen bitartez Valladolideko espetxera egindako martxan parte hartu zenuten guzti-guztiei eskerrik beroenak eman nahi dizkizuegu.

Une labur batez izan bazen ere, zuek ikusteko aukera izan genuen, eta benetan ikusgarria zen pankartaren atzean zuek guztiek gauzaturiko irudia. Ekitaldi osoa entzuteko parada izan genuen (Nahikarik bezala) eta itzela izan zen.

Argi dago euskal preso politiko emakumezkoen egoerak ez duela beti izan behar zuen arreta. Gure inguruan hamaika adibide izan ditugu: atxiloketa eta galdeketaren uneak, espetxeetan espazioaren antolaketaren ondorioz kaltetuak, bakartuak... Matxismoaren adierazpen eta jarrera gordinak egunerokotasunaren funtzionamolde instituzionalizatua. Sozialki «emakume onak» izatea zuentzat zuten helburua hautsiz, emakume eta militante onak bilakatuz erantzun diezue.

Lehen esan bezala, gure inguruan adibide asko izan ditugu. Irantzu, Kris, Izaro, Laura, Josune, Nerea, Gotzone, Izaskun, Ainhoa, Miren, Ana, Nahikari... horrela 52 arte, eta aurretik pasatu diren militante guztiak. Zuen ekitaldi une hunkigarri hauetan bezala, banan-banan emakume hauen guztien izenak goraipatu nahi ditugu, soilik emakume izateagatik duten zigor gehituagatik.

Profesional adituen esanetan, pertsonak sano hazteko euren erreferentziazko zaintzaileekiko lotura enpatiko eta sendoa behar dute. Eta Izar? Sara ez dute askatu nahi. Legeak dioena dio: behin-behineko espetxealdiaren ezohikotasuna, giza eskubideak, autoak... Eta Arantza? Preso prebentibo eduki dute hiru urtez «tortura txuripean».

Aprobetxatu nahi dugu aipamen berezi bat egiteko, guri (preso politikooi) sostengu afektiboa (zein materiala askotan) ematen diguten horiei. Amak, arrebak, lagunak, alabak, neska-lagunak... zuek gabe, ezinezkoak gara gu.

Bukatzeko, esan nahi dugu ohituta gaudela hemengo agintarien erreakzioetara gurekiko berotasuna, elkartasuna usaintzen dutenean (aurpegi luzeak, ume-haserrealdiak, mendeku pobreak).

Baina oraingo honetan, bereziki mingarria egin zaie, bakarrik euren aurpegiak ikusi behar ziren. Eta ez da izan esandako edo egindakoagatik, edo jende asko etortzeagatik. Gehien izorratu diena da zuek denak emakumeak izatea. Guri, aldiz, horrek irri maltzur eta goxo bat atera digu.

Zinez, eskerrik asko... eta segi aurrera.


Finaletara pasa dira, esku pelotari guztiak

Gipuzkoako Txapelketaren finalerdiak irabazi dituzte Loidik eta Santxezek, Lizeaga anaiek, eta Expositok eta Lizeagak, eskuz. Palaz, partidu klabeak irabazi dituzte Zubimendik eta Ramosek, eta Zurutuzak eta Arandiak.

Hiru semifinal zeuzkaten jokoan asteburuan, Gipuzkoako Txapelketan, bailarako pelotariek. Eta guztiak irabazi dituzte, finalerako pasea lortzeko.

Ohorezko Mailako finala jokatuko dute, eskuz, Hodei Exposito astigartarrak eta Markel Lizeaga hernaniarrak. Semifinal estu bezain ederrean, 22-20 nagusitu ziren, Tartaloetxeko Azketa eta Elizegiren kontra. Datorren asteburuan izango dute finala, Lapkeko Zubizarreta eta Quinaren kontra.

Estu izan zuten finalerako pasea, Ekain eta Eñaut Lizeaga astigartarrek ere, jubenilen 1go mailan. 22-19 nagusitu ziren, Tolosako bikotearen kontra.

Eta tarte pixka bat gehiagorekin nagusitu ziren, Harri Loidi eta Jokin Santxez astigartarrak. 22-15 irabazi zioten Oiarpeko bikoteari, eta Añorgako Oliden eta Orbegozo izango dituzte kontrario, finalean.

Palaz, berriz, beste horrenbeste lortu zuten, Hernaniko bi taldek, mutil nagusietan. Bigarren mailan, 25-16 irabazi zuten Endika Ramosek eta Aiheko Zubimendik, Tolosan, partidu oso gogorrean. Semifinaletako joaneko partidua zen, eta bueltakoa jokatuko dute asteburu honetan, Hernanin. Eta hirugarren mailan, kostata irabazi zuten final laurdena, Mikel Manterolak eta Ander Arandiak ere, Danok Bat taldearen kontra (25-21).

Gainerakoan, berriz, emaitza ezberdinak lortu dituzte, pelotari hernaniarrek. Palaz, garaipena lortu zuten neska nagusiek, lehenengo zein bigarren mailan. Baina eskuz, asteburu txarra izan da, oro har.

Umore Onakoek,

etxeko aurkariak

Goizuetako Umore Ona Pilota Txapelketari dagokionez, bigarren jardunaldiko partiduak ostiralean jokatu zituzten, eta etxekoak etxekoen kontra aritu ziren hirutik bi partidutan.

Umeen mailan, Aranberritarrek irabazi zieten Seges eta Zurutuzari, 18-8, eta Larin eta Garmendiak Legarreta eta Alsuari, 18-16. Haurren mailan, berriz, Aurrera eta Larrungo pilotariak gainditu zituzten etxeko Legarreta eta Elizegik, 18-7.

Haurren mailako beste partiduan, Hernaniko Elizazu eta Iturbek ezin izan zuten Aurrera eta Larrungo bikotearen kontra; 9-18 galdu zuten. Gainontzean, kimuen mailan Oiarpe nagusitu zen Aurreraren kontra, 18-11, eta 22 urtez azpikoetan Larraun, Bergararen aurrean, 22-17.

Hurrengo partiduak ostiralean jokatuko dira


Miren Agur Meaberen 'Mila Magnolia lore' eta Ainhoa Irazustabarrenak itzulitako 'Zein polita den Panama!' 2012ko 'International Board in books for young People'-ren Ohorezko Zerrenda sartu dituzte


Hazkundearen hobekuntza txikia iragarri du Bruselak

Eurogunean aurten barne produktu gordina %1,2 handituko dela espero du, eta %1,8 2015. urtean.

Europako Batzordeak hamarren bat handitu ditu hazkunde aurreikuspenak 2014. eta 2015. urteetarako. Olli Rehn Ekonomia gaietarako komisarioaren irudiko, produkzioa nahiz barne eskaera indartzen ari diren neurrian hobera egin du egoerak. Neguko ekonomia aurreikuspenak aurkeztu ditu gaur Rehnek. Horien arabera, euroguneko barne produktu gordina %1,2 haziko da aurten, eta %1,8 datorren urtean. Europako Batasun osoaren kasuan, hazundea %1,5 izango litzateke 2014an, eta %2 2015ean. Langabeziari dagokionez, eurogunean %12an geratuko da aurten, eta hiru hamarren jaitsiko da datorren urtean.

Batasuna osatzen duten bi herrialdeetan baino ez du ekonomiak atzera egingo aurten. Herrialde horiek Zipre (- %4,8) eta Eslovenia (- %0,1) dira. Udazkenean egindako aurreikuspenekin alderatuta, aldaketarik handiena Espainiaren kalkulua da. Aurretik hazkundea %0,5era mugatu zuen Bruselak, eta orain %1 izango dela uste du. 2015. urterako gauzak zeuden bezala utzi ditu, ordea: %1,7. Langabezia tasak %24 baino gehiago izango lirateke datozen bi urteotan, hala ere, eta 2015. urterako defizit muga betetzetik urrun ikusten du Mariano Rajoyren gobernua. Hortaz galdetuta, Rajoyk iragarritako zerga jaitsierei buruz propio ez du erantzunik eman nahi izan, baina muga betetzea eta aldi berean zergak jaistea "erronka" iruditzen zaio. "Hobe da gastu murrizketen bidez egitea, ekonomiari kalte gutxiago egiten zaiolako", Rehnen hitzetan.

Datorren astean, martxoaren 5ean, desoreka makroekonomikoak dituzten hamazazpi herrialdeei buruzko azterketaren emaitza jakinaraziko du Europako Batzordeak. Horien artean Espainia, Italia eta Frantzia daude, baina baita ere Alemania, gehiegizko superabita izateagatik ikertuta dagoen herrialdea.


Aiora Mujika da Aste Nagusiko hirugarren txiolaria

Aiora Mujika komunikatzailea izango da Aste Nagusiko hirugarren egunaz arduratuko den txiolaria. Goizean goizetik kaiko giroan kontatzen ari da. Nola jarraituko ote du?

Astean zehar iragarri dugun bezala abuztuaren 13tik 21era bitartean sare sozialak astintzeko prest dauden txiolariak izango ditugu lagun. Izan ere, Berriak Sanferminetan erabili zuen #sfk16 9×9 txio kronikaren eredua bereganatu eta Donostiako #AsteNagusia2016-ra moldatu dugu IRUTXULOKO Hitzan. Mikel Pagadi gidoilaria izango da estreinakoa. Gaur Jon Pagola kazetariak eta Kulturaldia webgunearen arduradunak hartuko du lekukoa.

Tweets by probatxoa


Leticia Canales surflaria, World Surf Ligako QS 3000 txapelketan

Txurruk Leticia Canales surflaria elkarrizketatu du.

Floridako World Surf Ligako QS 3000 txapelketan hartu du parte, eta handik hitz egin du '2 Positive' saioarekin.


Finalerdia jokatuko du Baskoniak

Baskoniak luzapenean irabazi dio Unicajari (87-86) ACB ligako azken faseko laugarren jardunaldian, partida galtzear bi bider egon eta gero. Aulkikoek 40 puntu sartu dituzte. Garaipen horri esker eta Tenerifek Joventuti irabazi zionez, finalerdian izango da Baskonia.


Dauphinek ibilbide menditsua izango du, Tourraren atarian

Lasterketa ekainaren 8an, igandean, hasiko da erlojuaren kontrako saio batekin. 10 kilometro izango dira, maldatsuak, Lyoneko kaleetan.

Mendia izango da protagonista 2014ko Dauphinen. Lasterketa Frantziako Tourra hasteko hilabetera lehiatuko da, eta hiru faborito nagusi izango ditu: Chris Froome, iazko irabazlea, Alberto Contador eta Vincenzo Nibali.

Lehia ekainaren 8an hasiko da, erlojuaren kontrako 10 kilometroko saioarekin. Lyoneko kaleetatik aterako da lasterketako lehen liderra. Aspaldiko partez, Dauphinek ez du erlojupeko luzerik izango.

Hurrengo egunean, tropelak ekialdera egingo du eta helmuga Beal izeneko mendatean izango dute, Dauphineko historian lehen aldiz. Beal kategoriaz kanpo dago eta 13,6 kilometroko igoera du, % 6,6ko batez besteko aldaparekin.

Mendatea 2010eko Porvenir Tourrean igo zuten. Urte hartan Nairo Quintanak lortu zuen garaipen orokorra.

Hurrengo bi jardunaldietan, faborito nagusiek arnasa hartu ahal izango dute, ibilbidea esprinterrentzako aproposa baita.

Bosgarren etapa mendi ertainekoa da, Sisteron eta La Mure artean, eta sei mendate ditu ibilbidean; azkena, la Rampe de Laffrey, 6,2 kilometrokoa, % 6,3ko batez besteko aldaparekin; helmugatik 30 kilometrora.

Grenobleren eta Poisyren artean trantsizioa egin eta asteburuan Alpeetara iritsiko dira Dauphineko txirrindulariak. Normalean, Alpeetako aldapetan erabakitzen da zein izango da azken irabazlea.

Ekainaren 14an, larunbatean, tropela Suitzan sartuko da. Etapako azken 40 kilometroak biziak izango dira, Forclaz (12,6 kilometro, % 8,2ra) eta Finhaut-Emosson (40,2 kilometro % 8ra) igota.

Teorian, Dauphinek ez du irabazle argia izango azken jardunaldira iritsi arte, egun horretan lehen mailako hiru mendate igo behar baitituzte txirrindulariek, 130 kilometrotan. Etapa Courchevelerako igoerarekin amaituko da (5,9 kilometro, % 6,2an).


EH Bilduk kirol departamentuaren jarduna berritu nahi du

EH Bilduko Migel Mari Torrea eta Mikel Garcia Peñil, proposamena erregistratzeko unean

Udal gobernuak kirol patronatua desegitekoa asmoa duela jakinarazi du EH Bilduk. Bat etorri da koalizio abertzaleak desegitearekin, «patronatua aspalditik ez delako funtzionala, eta deitu ere ez delako egin azken urtean».

Kirol patronatuak, baina, ordezko bat behar duela iritzi dio EH Bilduk, Pasaian, kirolaren alorrean lan egiten duten talde, elkarte eta eragilek bat egin eta koordinatzeko. Horregatik proposamen bat landu eta berau erregistratu dute gaur goizean udaletxean.

EH Bilduko zinegotzi Migel Mari Torreak eta Mikel Garcia Peñilek azaldu dute proposamenaren nondik norakoak, erregistratu aurretik. Azaldu dutenez, atzo bertan, kirol eragileei aurkeztu zieten proposamen bera, eta oso harrera ona izan duela baieztatu dute.

Lehiatik haragokoa

EH Bilduk gobernuan zela ekin zion kirol departamentua berritzeari, aurreko agintaldian. Kirola eta gazteria departamentuak banatu zituen orduan, kirolak berezko departamentua behar zuela iritzita. Torrearen eta Peñilen arabera, alor honetan, udal gobernu berria «noraezean» ibili da azken urtean. Jakinarazi dutenez, kirola eta gazteria berriro batzea erabaki zuten PSE-EEk eta EAJk agintaldiaren hasieran, eta orain, berriz ere, banatzea erabaki omen dute.

EH Bilduk, bere aldetik, bi departamentuak bereiztea ez ezik, patronatuaren ordez jarduera fisiko eta kirol aholku batzordea sortzea proposatu du, «kirola, lehiatik harago, pertsonaren garapenerako jarduera osasungarria eta ezinbestekoa» dela uste dutelako.

Oposizio eraikitzailea

Beren proposamena irekia dela nabarmendu dute, era berean, Torreak eta Garcia Peñilek, eta gainontzeko talde politiko guztiei helaraziko dietela jakinarazi dute, “denon artean proposamena eztabaidatu eta fintzeko”. Gobernu taldeak bere iniziatibaren berri baduela zehaztu dute baita ere.

EH Bilduk gogorarazi du “oposizio eraikitzailea” egin asmo dutela, eta kirol departamentua berritzeko proposamena norabide horretan urrats bat gehiago dela.


Espainiak erreskatea behar duenerako, Europa «prest» dago

Olli Rehnek «albiste ontzat» jo du bankuek gehienez 40.000 milioi euro behar izatea, eta defizit muga betetzeko eskatu dio RaxoiriErretiratzeko adina batez besteko zahartze adinaren neurri berean igotzeko eskatu du

«Beharrezkoa denerako, prest gaude». Espainiak erreskatea gaur bertan eskatuko balu, Europako Batasuna «prestatuta» legokeela jakinarazi du Olli Rehnek, Europako Batzordeko presidenteorde eta Finantza eta Diru Gaietarako komisarioak. Horrek ez du esan nahi Mariano Raxoik eskaera hori gaur egingo duela, baina Olli Rehnek berak Madrilen onartutakoaren arabera, Europaren aurreikuspenetan dago erreskatea. Saihetsezina da. Olli Rehn Madrilen izan zen atzo, eta Mariano Raxoirekin, Luis de Guindos Ekonomia ministroarekin eta Espainiako Bankuko ordezkariekin batzartu zen. Bileraren ostean, prentsaurrekoa eman zuten Olli Rehnek eta Luis de Guindosek.

Oliver Wyman aholkularitza etxeak bankuei egindako azterketa izan zuten hizpide. Azterketak 2014ra bitarteko bi hipotesi ekonomiko hartzen zituen aintzat, eta bankuen kontabilitatean izango lukeen eragina neurtzen zuen: hipotesi ezkorrenaren arabera, 59.000 milioi eurokoa litzateke behar hori, baina abian diren bateratzeen eraginaren ondorioz, guztira 53.475 milioi euro beharko lituzkete. Hala ere, Espainiako Gobernuak espero du ekaineko finantza erreskatetik gehienez 40.000 milioi euro behar izatea.

Olli Rehnen ustez, Espainiak finantza sektorean «aurrerapauso onak» eman ditu, eta «bide onean» doa. Orain, kapital beharra duten bankuek moldaketa plana aurkeztu beharko dute, eta, dena ondo bidean, EBren dirua azarotik aurrera iritsiko da. Komisarioak gaineratu duenez, «albiste ona» da gehienez 40.000 milioi euro behar izatea bankuek. Aurreko asteetan hainbat komunikabide espainiarrek zabaldu zuten PPren gobernuaren asmoa zela finantza erreskatetik soberan geratuko litzatekeen dirua (kasu honetan 60.000 milioi euro gehienez) zor publikoa erosteko baliatzea eta erreskatearen aukera saihestea. Iragan astean, PPren gobernuak baztertu egin zuen asmo hori zuela. Horri buruz galdetu zaion arren, Olli Rehnek saihestu egin du auzia.

Berriki Alemaniako, Finlandiako eta Herbehereetako gobernuek agiri bateratu batean ziurtatu dute Espainia izan behar duela arazotan diren bankuen bermatzailea eta estatuak erantzun behar duela bankuen «iraganeko aktiboengatik». Rehnek aitortu du ohikoa bihurtzen ari dela estatukide batzuek «beren kabuz adierazpenak egitea», baina «konpromisoak betetzeko» daudela ohartarazi du. Eta ekainean hitzartu zen bankuak zuzenean birkapitalizatuko zirela.

Defizit muga, betetzekoa

Espainiako Gobernuak aurten defizita BPGaren %6,3 izango den aurreikuspena du. Gobernuaren azken aurreikuspenek erakusten dute zailtasun handiak izango dituela, baina, Rehnen ustez, «betetzeko modukoa» da. «Helburua anbizio handikoa da, baina errealista. Bete daiteke, eta ziur nago gobernu espainiarra gai izango dela betetzeko».

Alabaina, hankaz gora jar daiteke helburu hori, baldin eta Eurostat estatistika erakundeak egiturazko defizitaren barruan sartzen baditu bankuen laguntzak. Kasu horretan, Novacaixagalicia Banco, Catalunya Banc-ek eta Unnim taldeak jasotako diruagatik iazko defizita %8,9tik %9,4ra igo daiteke. Aurten, Bankiak eta Banco de Valenciak jasotako diruaren ondorioz, berriz, defizita %7,4ra hel daiteke. Rehnen ustez, laguntza horiek ez lirateke egiturazko defizit gisa kontabilizatu behar, baina Europako agintarien artean «barne eztabaida dago».

Espainiak azkenik erreskatea eskatuko balu, «jakinekoak diren» baldintzak ezarrizko litzaizkioke. Horietako bat, pentsioen erreforma litzateke. Olli Rehnen ustez, «erretiro adina batez besteko zahartze adinaren neurrira igo behar da», eta finantza publikoak orekatu ahal izateko «ezinbestekoa» da pentsio sistemaren bideragarritasuna bermatzea.

Moody's, botila erdi hutsik

Oliver Wymanen azterketaren ondotik, Moody's rating agentziak beste behin botila erdi hutsik ikusi du. Haren ustez, baldin eta azterketa dela-eta merkatuak «eszeptiko» agertzen badira, bankuen gaineko konfiantza berreskuratzeko esfortzua «ahuldu daiteke». Hala, eszeptizismo horri bere ekarpena egin dio Moody'sek, eta bankuek egiazki 70.000 milioi eta 105.000 milioi euro beharko lituzketela esan du.

Alabaina, merkatuek atzo botila erdi beteta ikusi zuten. Madrilgo Ibex-35 %0,98 igo zen, eta Eurostoxx-50, %1,82. Espainiaren arrisku saria 448 puntutan zegoen.


Danborrak eta hankak, arin

Haurren danbor hotsek hartu dute Tolosako larunbat arratsaldea, eta bikain astindu dituzte makilak

Mozorroen festari deika hasten dira danbor hotsez tolosarrak. Larunbat arratsaldeko kolorea eta erritmoa, Aiz Orratz elkarteak antolatzen duen haur danborradak jartzen du, eta gaur ere ez dute hutsik egin. Irribarretsu, serio, urduri, jolaserako gogoz edo aspertuta, guztiak pasa ziren San Frantzisko pasealekuko pasarelatik.

Eguzki berotan, kosakek dantza ederki egin dute, eta bi alboak jendez beteta izan dituzte. Familia eta lagunen begiradapean egin dute Triangulorainoko bidea. Bertan hainbat abesti jo ostean, Alde Zaharrerako bidea hartu dute.


Bost eskubaloi partida izango dira larunbatean Karelan

Kukullaga eta Zarautzen aurka lagunarteko partidak jokatuko dituzte Orio Eragin Eskubaloiko neskek.

Denboraldiari begira prestatzen joateko, irailaren 7an, larunbatarekin, Orio Eragin Eskubaloi Elkarteko taldeek lagunarteko partidak jokatuko dituzte Karela Kiroldegian. Goizeko 10:00etan emango diote hasiera egunari, bigarren urteko infantilen Neolith Orio taldeak, Kukullagaren aurka jokatuko duen lehiarekin. Jarraian, 11:30ean, Sinergia Orio infantil lehenengo mailako nesken txanda izango da Kukullagaren aurka.

15:20etan, maila bereko beste taldeak jokatuko du. Zarautz izango du aurkari Gelato Orio taldeak. Arratsaldean, 16:50tan, kadete mailako Sinergia Orio nesken txanda izango da, Kukullagaren aurka eta amaitzeko, Lua Orio jubenil neskak Kukullagaren jubenil taldea izango dute aurkari.


«Elizarentzat, abusuek bekatu izaera dute, delitu izaera baino gehiago»

Gaur hasiko dira 'Zentro erlijiosoak eta pederastia' izeneko jardunaldiak, Iruñean. Sexu abusu kasuetan Elizak izandako jokabidea aztertuko du Gemma Varonak, NUPek eta Abusuen Biktimen Elkarteak gonbidatuta.


Venezuelak AEBn dituen ondasunak blokeatu ditu Trumpek

Trumpen Gobernuak ez du zehaztu zeintzuk diren Venezuelak Ameriketako Estatu Batuetan dituen ondasunak; neurriaren menpe daudenak.

Nicolas Maduro agintetik baztertzeko saiakera berri batean, Ameriketako Estatu Batuetako Donald Trump presidenteak blokeo osoa ezarri die Venezuelako Gobernuak AEBn dituen ondasunei.

"Nicolas Maduroren legez kanpoko erregimenak eta horren kolaboratzaileak boterea usurpatzen ari direlako" hartu du erabakia presidenteak.

Gainera, "giza eskubideen kontrako abusuak", "adierazpen askatasunaren kontrako interferentzia" eta oposizioko Juan Guaido liderraren "agintea ahultzeko saiakera" aipatu ditu Trumpek erabaki hori justifikatzeko.

Trumpen Gobernuak ez du zehaztu zein ondasun dituen Venezuelak Ameriketako Estatu Batuetan, eta, ondorioz, neurriak zein ondasuni eragingo dion.

Venezuelak AEBn duen aktibo nagusia, Citgo petrolio-enpresa, urtarriletik dute blokeatuta, Trumpen Gobernuak Petróleos de Venezuela S. A. (PDVSA) enpresaren kontrako zigorrak ezarri zituenetik.

Madurori eta PDVSAri Citgoren kontrola kentzeaz gain, AEBko Gobernuak onartu egin du Venezuelako Asanblea Nazionalak, Guaidok zuzentzen duen organismoak, izendatutako zuzendaritza berria.

Urtarrilean Washingtonek Guaido Venezuelako presidente bezala aitortu zuenetik, Trumpen Gobernuak Madurorekin harremana duten ehun pertsona eta erakunderi ezarri dizkie zigorrak.


Ikastaroa eta estropadak, zale berriak egiteko

Estriborrean batzuk, eta babor aldean besteak. Baten bat proan eta beste bat popan. Zer edo zer, behinik behin, ikasi dutela ematen du.

Gaur 10:30etatik aurrera bi astetako ikastaroari amaiera emango dio Hernaniko Arraun Elkarteak.

Baten bat, engantxatuta

Hernaniko Arraun Elkarteak urtero antolatzen du udako arraun ikastaroa, arraunean ibiltzen ez direnek probatzeko aukera izan dezaten.

Aurten, 15 bat lagun bildu dira; gehienak, arraunlariren baten lagunak. Ala deitzen zaion txaluparekin, garai batean garraiorako erabiltzen zenarekin hasten dira, eta pixkanaka, konpetizioetakoetara pasatzen dira.

«Goiz pasa etortzen gara, lagunagatik, arraunlaria da eta», diote probatzera gerturatutako batzuek. «Zailena batela da. Beno, orokorrean, erritmoa hartzea, batera joatea da zailena. Eta eskuetako eta ipurdiko mina agoantatzea!». Baina mina ez da hain haundia izango, batzuk irailean arraunean hastekoak baitira.

Bi estropada, asteburuan

Zale berriak sortzeko beste metodo bat, arraunean ondo aritzea izaten da, eta horretan ari da ‘Maialen’ trainerua. Asteburuan, Gipuzkoako eta Eusko Tren Ligetako estropadak jokatuko dituzte neskek.

Bihar, 18:00etan, Pasaian ariko dira, eta etzi, 12:00etan Donostian, Kontxan. Eusko Tren Ligako sailkatze estropada horiek ere Gipuzkoako Ligarako puntuagarriak izango dira. Arerio gogorrenak Hibaika, San Juan, Orio eta Zumaia izango ditu Hernanik.

2.054 eta 1.142, saridunak

Bestalde, gogorarazi dute errifen irabazleak ez direla azaldu. Saridunek idatzi dezatela helbide honetara: hernani.arrauna@gmail.com. Bi lagunentzako otorduak dira sariak, Iparragirre sagardotegian eta Diametro 200 jatetxean.


Herri batzarra asteazkenean

Gai ezberdinen inguruko informazioa aurkeztu eta eztabaidatzeko herri batzarrerako deialdia egin du Adunako Udalak asteazkenerako. Arratsaldeko 19:00etan hasiko da batzarra, Kultur Aretoan.

Jarraian, gai zerrenda

Landa izaerako lursailetan nekazaritza-jarduerak bultzatzeko egitasmoa

Agenda 21en II. Ekintza Planaren ebaluazioaren urteko emaitzen aurkezpena

Herritarrek 2014 urterako egindako proposamenen inguruko azalpena

Bileran hitz egingo diren gaiei buruzko zalantzarik izanez gero, udaletxera dei deiteke (943-692571) asteartean (9:00etatik 16:00etara) edo posta elektroniko bat bidali aduna@udal.gipuzkoa.net helbidera.


Boluntario nafarrak ebolaren sintomarik azaleratu gabe jarraitzen du

Bestalde, Teresa Romero artatu zuen mediku eta erizainen taldeko inor ez da kutsatu, zaintza bereziko epea gaur bukatu ostean ondorioztatu dutenez.

Malitik Espainiaratutako boluntario nafarrak zaintzapean jarraitzen du Madrilgo Carlos III ospitalean, ebolaren sintomarik azaleratu gabe, osasun arloko zenbait iturrik jakinarazi dutenez.

Nafarroako boluntarioa (Mugarik Gabeko Medikuak gorbenuz kanpoko erakundeko kidea) aipatutako ospitaleko seigarren solairuan dago, mediku talde berezi batek aztertuta, eta 21 egun igaro beharko ditu bertan.

Diotenez, ezin diote probarik egin ebolaz kutsatuta ote dagoen zehazteko, harik eta sintomarik agertu arte; orain arte egin duten bezala.

Egungo egoeran, boluntarioa ez da eria, gaixotasunik ez duelako (ez du inolako sintomarik; esate baterako, sukarrik), baina arrisku handiko harremana izan du ebolarekin.

Romero artatu zutenak, salbu

Teresa Romero erizain laguntzailea artatu zuen mediku taldeko inor ez da ebolaz kutsatu, badaezpada ezarritako epea gaur bukatu ostean baieztatu ahal izan dutenez. Madrilgo Carlos III ospitaletik zabaldu dutenez, ehun baino gehiago dira zaintza berezian izandako lagunak.

Romerok ospitalean eman zuen 30 egunetan, ehun pertsonak baino gehiagok artatu zuten; tartean, medikuak, erizainak, laguntzaileak, jagoleak eta garbitzaileak izan ziren.

Horiek denak zaintzapean izan dira edo badaude oraindik; hau da, egunean bi aldiz deitu dituzte badaezpada, 21 egun iraun duen prebentzio epean, sukarrik eta ondoezik ote duten zehazteko.


Scarponik eskuratu ditu Tirreno-Adriatikoko etapa eta lidergoa

Michele Scarponi italiarrak eskuratu ditu gaur Tirreno-Adriatikoko etapa eta lidergoa, bi itsasoen arteko lasterketako etaparik luzeenean (235 kilometro).

Serramenti PVC Diquigiovanniko txirrindularia Stefano Garzelli eta Ivan Bassori nagusitu zaio Civitanova Marche eta Cameriono hirien artean korritutako etapan.

Etaparen hasieran lider zena -igandeko erlojupekoaren irabazlea-, Andreas Kloeden, ez da helmugan lehenbizikoen taldean sartu

Sailkapen nagusian, Michele Scarponi jarri da buru, Stefano Garzelli, Andreas Kloeden eta Thomas Lovkvist atzean dituela.

Bihar 7. etapa korrituko dute, 169 kilometrokoa, San Benedetto del Tronton hasiera eta bukaera izango dituena. Montaltoko gaina (3. mailakoa) izango da tartean izango den zailtasunik handiena.

Atzo Paris-Niza amaitu zen

Paris-Niza lasterketa bukatu zen atzo, eta Luis Leon Sanchezentzat izan zen mailot horia.


Kirol eskaintzan berritasunak izango dira datorren urtean

Arrasateko AUKEA kirol erakundeak datorren urteari begira osatu duen kirol kanpainaren berri eman du. 'Kirola zeureganatu' du izena kanpaina berriak, eta kirol eskaintzan aldaketak ekarriko ditu. Ordutegiak zabalduko dira, eta kirola herritarren beharretara egokitzea izango da ardatza.

Musakolako kiroldegiak 30 urte bete berri dituen honetan, Arrasateko AUKEA kirol erakundeak berrikuntzak txertatuko ditu kiroldegiaren funtzionamenduan. Datorren urtera begira, Kirola zeureganatu delako kanpaina ipini dute martxan eta egokitzapenak ekarriko ditu honek.

Aurten 5.500 abonatu izan ditu Musakolako kiroldegiak eta datozen urteetan kopuru hori hazi egingo dela aurreikusten dute AUKEAn.

Kanpaina berri honekin, AUKEAk nahi duena da jendearen edo herritarren eskakizunei erantzuna eman ahal izatea, eta herritarren beharrei erantzutea.

Berrikuntzak

Datorren urtean, besteak beste, kirol eskaintza ordutegi berrietara zabalduko da, aretoetan berrikuntzak egingo dira, hala nola, gimnasioan eta yoga aretoan, eta instalakuntzen ordutegia ere zabalduko da.

Zerbitzuak

Instalakuntzak (alokairuak): tenis, padel, sofball, futbol zelai erdia (abonatuentzat doan, mankomunatu eta kanpotarrentzat alokairu prezioa).

Ikastaroak:

1. Berriak:

goizeko eskaintza: 7:15ean spinning, 9:15ean batuka eta pilates.

eguerdiko eskaintza (dendariei zuzendua): 15:00etan pilates eta spinning.

arratsaldeko eskaintza: 17:30ean spinning berria eta pilates.

areto berria, yogarako: astelehen eta asteazkenetan 8:15, 19:30 eta 20:30. 2. Tenis eta padel ikastaroak.

3. Igeriketa

Haur jaio berriena

Eskaintza pertsonalizatua - hobekuntza: 7:00-17:30 arteko ordutegian.

Ordutegiak

Kiroldegiko ordutegiak zabaldu dira aurten:

Igerilekua:

neguan 1,5 ordu gehiago.

jai egunetan 1 ordu gehiago.

larunbatetan 3.30 ordu gehiago.

Instalakuntzak

Neguan ordu bat gehiagoz, 7:00etatik 22:00etara.

Igande, jai egunetan eta abuztuan 30min gehiagoz.

Abonatzearen onurak

Abonatzeak dituen onurak azaldu zituen Iratxe Aranburu kirol teknikariak:

Bakoitzaren beharren araberako abonu mota: igerilekua, lehorra edo biak. Familiarra, ikaslea, jubilatua, sarrera gutxikoak...

Instalakuntza erabilera doan. Asteko alokairuak doan.

Ikastaroetan deskontuak.

Dossierra etxeetan

Kirola zeureganatu kanpainaren gaineko xehetasunak, herriko etxeetan banatuko dituzten informazio orrietan izango duzue. Izan ere, 2008ko kirol eskaintza osoa dakarren dossierra, kiroldegiko ordutegia dakarren beste bat, eta osasuna oparitu delako eskaintzaren gaineko informazioa ere banatuko dituzte etxez etxe. Aipatutako azken honek, Osasuna oparitu delako eskaintzak hain zuzen ere, kiroldegian urte osorako harpidetzeko aukera eskaintzen du. Opari bikaina gabonetan maite ditugunei egiteko eta osasuna oparitzeko. Esan bezala, informazio hau guztia, etxez etxe banatuko dute datorren astean.


Iritzia: Ordu aldaketa

Jon Barberena Ibarra

Urriko azken asteburuan ordua aldatzen da, eta ondorioz, jarraian datorren hilabeteari giroa belzten zaio. Erlojuaren orratzak atzerantz mugitzen ditugu eta haiekin batera atzean utzi ezin ditugun arrangurak enegarrenez ahoratu. Udan gozatutako arratsalde amaiezinen nostalgiaren ondorioz, ahoa aienez betetzen zaigu. Mingainak dantzan jartzen ditugu orratzak dantzan jartzearekin batera. Baina aurten, inoiz baino gehiago astintzen dihardugu gorputzeko organo zorrotzena, berrikuntza handi batekin baitator ordu aldaketaren gaia. Udako eta neguko ordu aldaketak kentzea proposatu zuen berriki Bruselak eta honek ikaragarrizko oihartzuna hartu du eguneroko solasaldietan. Batzuek neguko ordutegiarekin gelditzea proposatzen dute eta bertze batzuek udakoarekin. Iruditzen zait puri-purian dauden zenbait gairi ere lekua egin beharko geniekeela eguneroko hitz-aspertuetan. Nafarroa Garaian, aspaldiko kontuak diruditen zenbait gertaera tamalgarrik arnasa hartu dute azkenaldian, eta interesgarria litzateke gure iritzia partekatzea. Ardura erakustea behinik behin.

Gurean, zenbaitek atorra urdina ongi garbitua eta lixatua armairuan zintzilik zeukatela agerikoa zen. Baina kezkagarria da ikustea nola euren pentsamendu ultraeskuindarra hedatzen dabiltzan inongo lotsarik gabe. Adibidez, Daniel Rodriguez Lopezek, Espainiako Poliziaren Nafarroako buruak, Twitter bidez irainak egiteagatik kargua utzi behar izan du.

Bertzalde, Skolae hezkidetza programaren kontura, alderdi politiko erregionalista eskuindarrek haurrak doktrinatzea leporatu diote Hezkuntza Departamentuari. Gauzak horrela, PP, UPN, Ciudadanos eta Vox alderdiak gogor mintzatu dira berdintasuna bilatu nahian sortutako hezkidetza programa honen kontra. Ana Beltranek, PPko Nafarroako parlamentariak, 0 eta 6 urte bitarteko umeei joko erotikoak inposatuko zaizkiela adierazi du. Emakume honek direnak eta ez direnak botatzen ditu bere gustukoa ez den erabaki baten bat lauko gobernuak proposatzen duenean. Halere, ez dizkiogu astakeria guztiak Beltrani leporatuko. Nafarroa Garaiko erregionalistek urteetan izandako botere eta ikuspuntu hegemonikoa kolokan nabaritzen dutenean, inposatu eta doktrinatu hitzak erabiltzen baitituzte inongo zentzurik gabe.

Espainian ere lehengo lepotik daukate burua. Pablo Casadok, PPko presidente berriak, 1985eko abortuaren legea berriz ere indarrean jarri nahiko lukeela adierazi du eta Francoren gorpua dagoen tokian utzi beharko genukeela aholkatu. Jose Maria Aznarrek, Espainiako Gobernuko presidente ohiak, Santiago Abascal Vox alderdi ultraeskuindarraren burua laudorioz bete du.

Gai kezkagarri eta garrantzitsu anitz ditugu hitz egiteko. Norbaitek pentsatuko du gai transzendentalek eta potoloek gure begitartea ilundu bertzerik ez dutela eginen hilabete beltz honetan. Zabal dezagun solasaldirako gaien abanikoa. Ordua aldatzeko baino, aldatzeko ordua izan daiteke azaroa. Gauzei dagokien garrantzia emateko ordua.


Bake epailearen kargua hutsik

Ziordiko bake epaile titularraren eta ordezkoaren karguak hutsik daude eta haiek betetzeko deialdia egin da. Kargu horietan interesa dutenek eskabideak udaletxeko bulegoan aurkeztu beharko dituzte. Epea bukatzear da.


Buztintegiko Gabonetako loteria salgai urriaren 15etik

GIZARTEA // Buztintegi jubilatu eta pentsiodunen elkarteak datorren astelehenetik aurrera, Gabonetako loteria salgai jarriko duela iragarri du. Salmenta Legazpiko Gizarte Zentroan bertan egingo dute, hain justu, Buztintegik goiko solairuan dituen bulegoetan. Loteria erosteko interesa dutenek egunero 17:00etatik 19:00etara joan daitezke Gizarte Zentrora.


Hernaniarren kontra gustura jokatu dute basurdeek

12-65 galdu arren, partidan egindako lanagaz pozik daude Gernika Rugby Taldeko jokalariak. Izan ere, emaitza gutxienekoa izango zela bazekiten aurretik, eta horregatik, zelaian gustura jokatzea zen basurdeen nahia.

“Partida aurretik beldurragaz eta urduri egon arren, gogotsu zelairatu ginen. Oso pozik gaude, haiek asko lagundu ziguten zelaian. Lasai jokatu zuten, eta horrek gustura egoten lagundu zigun”, azaldu du Lukene Uriarte taldeko kapitainak.

Argazkia: Pedro Urrutxua.

Etxekoek bi entsegu egin zituzten. Lehenengo zatia amaitzear zela Libek lortu zuen lehena, eta Batirtzek transformatu zuen. Bigarren entsegua partidako azken minutuetan markatu zuen Karlak, baina, Batirtzek ez zuen transformatzea lortu.

Bi taldeen arteko aldea igarri zen zelaian. Izan ere, talde gernikarra osatu berri dute; hasiberriak dira, eta Hernani, berriz, esperientzia handiko taldea da. “Hango lau jokalarik selekzioagaz jokatzen dute, pentsa! Baina, guk eutsi genien, eta oso pozik aritu ginen haiekin”, zehaztu du Uriartek. Horren adierazgarri da Hernaniren entrenatzaileak basurdeak zoriontzea.

Hurrengo aurkaria ere indartsua

Amaiur Torneoaren hurrengo jardunaldia azaroko lehen asteburuan lehiatuko dute. Gernika R.Tak La Unica Neskak taldearen kontra jokatuko du. Aurkari gogorra da, eta indartsu hasi du denboraldia. “Gaztedik ondo jokatzen du, esperientzia dauka eta La Unicak 0-62 irabazi zion, beraz, badakigu zer datorkigun. Hala ere, betiko moduan gogotsu jokatuko dugu”.


«Politika publikoek funtzio berezia dute ongizate komunerako»

Koronabirusari premiaz aurre egiteaz gain, Iriartek ezinbestekotzat jo du sistema publikoa berriz aztertzea eta «inor atzean ez geratzeko» plangintza bat osatzea. Bere taldeak lankidetzarako jarrera daukala esan du.

Koronabirusaren krisi garaian proposamenak egiten dabil EH Bildu: Eusko Legebiltzarrerako hauteskundeak atzeratzeko eskatu zuen, konfinamendua gogortzeko... «Eta horiek behintzat bete dira», dio Maddalen Iriarte (Donostia, 1963) taldeko legebiltzarkideak. «Jende prestatuarekin gabiltza lanean. EH Bilduko idazkaritzetako ekonomialariekin, osasun adituekin... Baina gure proposamenak osatzeko. EH Bildukoak ez diren adituekin ere badauzkagu harremanak».

Krisi honetan iniziatiba daukazuela erakutsi nahi al duzue?

Logikoa zen guk egindako proposamenak egitea. Esan dugu, era berean, testak egitea garrantzitsua dela gaixotasuna geldiarazteko eta nondik nora doan aztertzeko. Aitzindari izan gara gauza batzuk aurrera eramateko orduan. Urkulluk oraindik ez digu plan bat aurkeztu osasun, enplegu edo zaintza aldetik. Izaera eraikitzailea izan behar dugu orain ere. Hala ere, zenbait lagun fribolitatez aritu da publikoki EH Bilduren aurka, erridikulizatu nahian gure planteamenduak, guk herri honentzat onena nahiko ez bagenu bezala.

Esaten da oposiziotik errazagoa dela proposamen batzuk egitea.

Jaurlaritzan ez gara egon oraindik, baina nik dakidana da Jaurlaritzan banengo legebiltzarreko ordezkaritza guztiak eta inteligentzia osoa mahai batean batzen saiatuko nintzatekeela. Eragile guztiok batera hartu behar ditugu erabakiak. Ez diot Confebask-i daukan garrantzia ukatuko, baina ezin du Jaurlaritza bahituta eduki. Bestetik, Espainiako Estatuarekin dugun harremanak ere kezkatzen gaitu: menpeko harreman bat daukagu, eta herri gisa aurrera egiteko gaitasuna behar dugu. EH Bildu indar independentista bat da, eta autogobernu lantaldean geltoki gisa planteatua dugu Madrilekin berdinetik berdinerako harremana izatea.

Zer ardatz dauka krisiari erantzuteko zuen planteamenduak?

Hainbat krisitan bizitzea egokituko zaigu, eta ezin da efizientzia ekonomikoaren eta gutxi batzuen irabaziak defenditzen dituzten patronalen presiopean politika egiten jarraitu. EH Bilduk egokitu beharko du proposamen ugari, baina krisi hau lehertu aurretik ari ginen esaten gu politika publikoak indartu behar direla, eta jendea politiken erdigunean jarri behar dela. Sistema publikoa berraiz aztertu behar da.

Nola?

Orain arte era batera antolatu izan ditugu osasuna, zaintza... Aparte joan dira. Antolaera integral batean pentsatu behar da, herritarrei hobeto erantzuteko. Horiei heldu egin beharko zaie.

Orain zer da lehentasuna?

Lehen faserako, herritarren osasuna eta ekonomia babesteko neurriak plazaratu ditugu, eta, bigarrengorako, konfinamendua bukatu ondorengorako neurriak. Inor atzean ez geratzeko plangintza da bat gurea. Prest gaude lankidetzarako, eta esan diogu Eusko Jaurlaritzari ere. Euskal estrategia bat behar dugu. Baditugu erremintak, baditugu baldintzak. Gure herri honek lehen ere erakutsi izan du gaitasuna egoera zailei aurre egiteko.

Zer datorkigu?

Krisi hau ez da parentesi bat izango. Ez ditu erakunde publikoen politikak bakarrik jarriko auzitan; gure bizitzeko moduak eta erabaki politikoak berriz pentsatzea ekarriko du. Adineko jendearen zaintzaren edota hondakinen sistemaren pribatizazioak kezkatzen nau, esaterako. Zaindu behar dugu planeta, zaindu pertsonak. Ongizate amankomuna bilatu behar dugu, eta politika publikoek funtzio berezia dute horretarako. Ezin dugu bi abiadurako gizartea eraiki; multzo handi bat ezin da atzean geratu, bazterrean. Nik uste dut EH Bilduk bide egokia hartua duela horri erantzuteko.

Adibide praktikorik jartzerik bai?

Alkatetza dugun udalerrietan, esate baterako, gauzak beste era batera ari gara egiten. Badugu proiektu bat. Aldiz, EAJren eredua, emaitza elektoralak alde batera utzita, ahituta dago. Haren gobernantza modua eta politikak ahituta daude. Eremu pribatuaren aldeko politika bat darama.

Osasun publikoa nola harrapatu du koronabirusaren krisiak?

Bereizi behar dira Osakidetzako langileak eta Osakidetza bera. Krisiak Osakidetza ahul harrapatu du, organizazio tenkatu eta estresatu baten moduan. Urruti gaude Europako beste herrialdeengandik. Jaurlaritzak, ordea, okerrago daudenengandik alderatzeko joera du. Ondoen daudenekin alderatu behar dugu, eta herritarrak zaintzeko zutabeei indarrez eutsi. Osakidetza ez dago horrela; indartsu balego, dudarik ez krisi honi erantzuteko zailtasunak lituzkeela, baina gutxiago.

EH Bildu Jaurlaritzan balego, zer egingo luke funtsezkoak ez diren lan jarduerak gelditzeko dekretuarekin?

Lehenik eta behin, esparru ekonomikoko hainbat eragileren ordezkariekin bilduko ginateke: denda txikiekin, ostalariekin, autonomoekin, sindikatuekin, enpresariekin... Confebask-ek ez ditu EAEko enpresari denak ordezkatzen. Zientzialariak ere gonbidatuko nituzke. Eta eztabaidagai zera litzateke: zer da funtsezko lan jarduera eta zer ez? Pandemia azkar eten behar da. Horregatik azaldu gara konfinamendua gogortzearen alde. Herrialde batzuetan hartu dute neurri hori.

Eusko Legebiltzarra gaitzeko eskatu duzue. Posible al da?

Bai. Egoera anomaloa bizi dugu: Urkulluk hauteskundeak deitzean, legebiltzarra desegin zuen, baina artean krisi hau ez zen lehertu, eta krisia lehertu denetik behin bakarrik bildu da Diputazio Iraunkorra. Hura legebiltzar txiki bihurtzeko zailtasunak daude, prozedurazkoak-eta. Beraz, ez dugu eztabaidarako gune bat, eta eskatu dugu lehendakariak gaitu dezala berriro legebiltzarra. Badauka eskumena horretarako; dekretu bat indargabetu besterik ez du egin behar, hauteskundeak atzeratzeko egin zuenean bezala.

Ez du ematen gaituko duenik.

Gure helburua ez da gobernuari kontrola egitea bakarrik. Talde parlamentarioen artean ere hitz egin nahi dugu, eta, ahal bada, akordioetara iritsi. EAEko aurreneko indar progresista da EH Bildu, oposizioko lehen indarra gara, eta guri herritarrek krisiaz galderak egiten dizkigute. Kezka dute. Eta gu proposamenak egiten gabiltza. Baina legebiltzarra ez dago aktibo. Behar dugu gune bat. Bada ere, Urkulluk gure proposamenei erantzuteko han; orain arte ez digu ezer erantzun.


Egiguren eta Lopez, Mexikoko frontoian errege

Mexiko frontoiko bikoteak, Egigurenek eta Imanol Lopezek osatutakoak, irabazi dute frontoi horretan jokatu den Fernando Diez Barroso nazioarteko saria. Dania frontoiko bikote Erik-Aldazabali 30 eta 22 emaitzarekin irabazi zioten. Partida honekin amaitu da Mexiko frontoiko denboraldia, berriro zabaldu zutenetik jokatu den lehena.


Lotarako ordua da

Neguko egun hotzetan, izarapean ohetik ezin jaiki gabiltzanean, askotan pentsatu izan dugu negualdia lozorroan pasatzen duten animalia horiek bezalakoa izan nahiko genukeela; hartzak, marmotak, muxarrak... denak izaten ditugu gogoan. Baina, lozorroan egotea, dirudiena baino konplexuagoa da, aldaketa handiak eragiten baititu gorputzean. Animalientzat neguko hotz eta elikagai eskasiari aurre egiteko estrategia da.

Negualdian garai gogorrak hasten dira animalia askorentzat, inguruneko baldintzak asko gogortzen dira. Tenperatura jaitsiera nabarmena da eta honi janaria topatzeko zailtasuna gehitu behar zaio. Horregatik, hegazti migratzaileak abian jartzen dira eta bidaia luzeak egiten dituzte leku epelagoen bila. Goi mendietako animaliak ere altitude baxuagoetara jaisten dira baldintza eramangarriagoen bila. Gertaera jakina da animalia askok neguko egun batzuk "lozorroan" iragaten dituela, alegia, hibernatu egiten duela. Hibernazioa deitzen zaio ekintza horri, non metabolismoaren jaitsiera oso nabarmena izaten den. Azken finean, energia eskaria murrizteko estrategia moduan uler dezakegu, janaria aurkitzeko zailtasun handiagoak baitituzte negualdian. Hibernatzaileak diren animalia gehienak tamaina txikikoak izaten dira eta metabolismo tasa oso altuak dituztenak, eta horrek, noski, janari eskari handia eskatzen du. Baina hibernazioa "lo egitea" baino ekintza konplexuagoa da. Gorputzeko tenperatura kasik ingurunekora parekatzera iristen da. Egoera horretan dagoen animaliak "hilda" dagoela dirudi. Hibernatzaileak diren animaliak odol berokoak dira.

Animalien artean, bereizketa nagusia egiten dugu odol berokoak direnen eta ez direnen artean. Odol berokoak ez direnek, inguruneko tenperatura aldatzen bada, euren gorputzekoa ere bateratsu aldatzen dute, igelek eta dortokek esaterako. Aldiz odol berokoak direnek euren gorputzeko tenperatura erregulatzeko gaitasuna dute, nahiz ingurunekoa aldatu. Horiei homeotermo deitzen zaie eta horiek dira hibernazioaren fenomeno berezia burutzen dutenak. Metabolismoa makaltzearekin gorputz-tenperatura jaisten da, baita bihotz-taupadak eta arnasketa erritmoa ere. Animalia hibernatzaile askok ukimenaren estimuluari ere ez diote erantzuten, beste batzuek egokitzapen denbora behar dute estimuluei erantzuteko. Saguzarrak dira adibide egokia. Horiek hibernazioaz gain, eguneko lozorroa egiten dute zenbait ugaztun eta hegaztik bezala, egunez lo eta gauez esnatzen dira jatekoa eskuratzeko. Gizakia odol berokoa izanik ere, argi dago zoritxarrez, horrelakorik egiteko gaitasunik ez dugula. Tenperatura jaitsiko balitzaigu hil egingo ginateke berehala.

Animalia hibernatzaileek gantza (gantz arrea deitua) metatzen dute euren ehunetan erreserba moduan. Behin animalia esnatzen denean, beharrezko energia bertatik lortuko du. Katagorriek, marmotek, muxarrek... horrela egiten dute.

Gure hartz handiak (Ursus arctos) ere hibernazioaren antzekoa egiten du. Negualdian gustura egoten da lozorroan bere gordelekuaren babesean. Tenperatura jaitsiera ez da hain nabarmena izaten, baina zenbait aldaketa fisiologiko jasaten du. Bere gorputzak 7º inguruko tenperatura jaitsiera jasan dezake, 38ºtik 31ºra jaitsi daiteke tenperatura. Gainerako animalia hibernatzaileen aldean tenperatura altuak dira. Lozorro "goxoa" du gustuko gure hartzak. Negua iritsi aurretik ederki hornitzen ditu bere erreserbak, horregatik gure animalia orojaleak janari kopuru handiak irensten ditu. Hibernazio bereziak lau edo bost hilabete irauten ditu, azaro inguruan oheratzen da eta apirila inguruan jaikitzen da. Baina bere loaldia ez da hibernatzaileek ohi duten bezain sakona, estimuluei erraz erantzuteko gaitasuna du. Hitz gutxitan esanda, norbaitek gogaitzen badu erraz haserretzen da. Hala ere, zoritxarrez, ale bakan batzuk baino ez dira geratzen gure inguruan, hamar ale inguru Pirinio aldean eta ehun inguru Kantabriako mendilerroan.

Izoztutako muxar grisak Animaliatxo txiki eta polit hori (glis glis) ere ez dugu askotan ikusten, animalia gautarra baita. Katagorrien tankerako karraskaria irailean lanean hasten da, negualdirako prestaketak egiten. Pagaziak, ezkurrak, urrak... denak bilduko ditu eta ezin aserik izugarri gizenduko da. Eta lehenengo hotzaldiak hasi orduko, badoa bere txokora loaldi goxoan sartzeko. Pagadi edo harizti bateko enbor-zulo batean topa dezakegu, baina baita baserriko ganbararen batean ere.

"Loaldi goxoa" izaten duela esan dugu, baina ez dakigu zenbateraino den "goxoa", izan ere, metabolismoa makaltzearekin batera, gorputz tenperatura 35º gradutik 1ºera jaisten du; muxarra bai benetako hibernatzailea! Arnasketa erritmoa ere izugarri moteltzen da, orduko aldi bakarrean izaten du arnasa hartzea. Hala ere, kanpoko estimuluei berehala erantzuteko gaitasuna izaten du.

Maiatza aldean esnatzen da muxarra. Gantz erreserbak ia agorturik izaten ditu eta pisuaren erdia gal dezake. Hala ere, ez du denbora gehiegi galduko, araldiari ekin behar baitio.

Marmotaren familia giroko loaldia Lo egitearen inguruan askotan egiten da marmotekiko (marmota marmota) erreferentzia, loaldi sakonak egiten dituenaren ospea baitu. Marmota benetako hibernatzaile galanta da. Goi mendietan ibiltzen den karraskari handi horrek sekulako tunel bideak eraikitzen ditu. Familia giroa gustatzen zaio eta neguko loaldia taldean egiten du, elkarren ondoan babestuz. Udazkenean ondo prestatzen dute gordelekua belar lehorrez horniturik, puntako erosotasunean. Hibernazioak urritik apirila aldera arte irauten du. Marmotek ere, hibernazioa amaitu eta egun batzuetara araldia hasiko dute.

Saguzarraren erretiroa Ugaztun hegalari bakarrak dira. Gautarrak dira, eguna lozorroan iragaten dute, koba, zuhaitz-zulo, soto... eta horrelako txokoetan. Hibernazioa ere, lozorro sakonean igarotzen dute. Neguan ahalik eta traba gutxien egitea komeni da, lozorrotik esnatzeak energia asko eskatzen baitio, eta biziraupena jarri dezakegu arriskuan. Hibernatzen ari den horrelako animalia bat ukituz gero, hasieran ez da mugituko, baina horrek ez du esan nahi ohartu ez denik, gauza da denboralditxo bat beharko duela egokitzeko, lehenik metabolismo tasa igotzeko, bihotz taupadak bizkortzeko...


'Denboraren makina': Cornershopen ''Brimful of Asha'' abestia

1997ra bidaiatuko dugu talde ingeles-indiarraren kantu ederrarekin.

Aste honetako "Denboraren makina" Cornershop taldearen "Brimful of Asha" abestiarekin jarriko dugu martxan eta 1990eko hamarkadaren erdialdera egingo dugu salto.

Pop abesti biribila da "Brimful of Asha". 1997an argitaratu zuten When I Was Born for the 7th Time diskoaren barruan zegoen eta Asha Bhosle playback abeslari indiarrari eta orokorrean Indiako musika industriari omenaldia egiten diote kantu horretan. Tjinder Singh Cornershopeko liderraren beste eragin batzuk ere nabari daitezke abestian, Trojan diskoetxearen lanak eta biniloaren kultura, esaterako. Izan ere, bideoklipean neskatila bat binilozko diskoz betetako gela batean jolasten ari da.

Fatboy Slimek egindako kantu horren moldaketari esker egin ziren ospetsu ingelesak mundu mailan. Disko jartzaileak doan egin zien nahasketa, izugarri gustatzen baitzitzaion "Brimful of Asha".

Cornershop 1991an sortu zuten Tjinder Singh eta Avtar Singh anaiek David Chambersekin eta Ben Ayresekin batera. Guztiak Ingalaterran jaioak izan arren, bi anaiek Indiako arbasoak dituzte eta abestiei ukitu berezia ematen dioten doinuak eta Asiako instrumentu tradizionalak sartzen dituzte. Taldearen izena bera ere, Cornershop ("kale-kantoiko denda" ingelesez), indiar jatorriko pertsonen estereotipo batean oinarrituta dago, izan ere, kale-kantoietan kokatutako dendak dituzte jatorri horretako askok.

1994an atera zuten lehen albuma, Hold On It Hurts. Gizarte kritika garratza pop eta britainiar post-punkarekin nahasi zituzten bertan, Indiako doinuak ahaztu gabe. Luaka Bop diskoetxearekin sinatu zuten lan horri esker, eta AEBetan eta Europa osoan zehar bira egin.


Epaimahaiaren sari berezia Siroko antzerki taldearentzat

Zaragozako Antzerki Topaketa Amateurrean jaso dute saria.

Epaimahaiaren sari bereziarekin itzuli da Laudioko Siroko taldea Zaragozako Antzerki Topaketa Amateurretik. Bernarda 5.0 antzezlana taularatu zuten aiaraldearrek, La casa de Bernarda Alba obraren bertsio librea.

“Ederra izan zen Zaragozatik bueltan bizi izan genuena”, adierazi du taldeko kidea den Aitziber Diazek, “ez dago modu hobeagorik astea indarberrituta hasteko eta lanean jarraitzeko”.


Bihar hasiko da Lurraldebusen zerbitzuaren neguko ordutegia

Tolosako Orixe Ikastetxeak eskola ordutegiak zabaldu dituenez, zerbitzu hobea emate aldera, zerbitzuaren ordutegiak ere aldatu dituzte.

Neguko ordutegietan Santa Lutziako geralekua izango da abiapuntu eta helmuga, ikasleen eskaerari erantzuteko. Ikastetxeko irteera ordua aldatu denez, zerbitzuen ordutegia honela geratu da (Klikatu hemen ordutegi eta zerbitzu guztien ordutegiak kontsultatzeko):

TO01 Tolosa > Alegia > Amezketa > Abaltzisketa linea

Tolosako San Frantziskoko geralekutik 15:10ean eta 15:35ean irteten diren zerbitzuek ordutegi hau izango dute: Santa Lutzia geralekutik 15:25ean irtengo dira astelehenetan eta astearteetan; San Frantziskoko geralekutik 15:30ean asteazkenetik ostiralera, eta 16:20an astelehenetik ostiralera. Hortaz, Abaltzisketatik abiatzen diren zerbitzuak 15:55ean eta 16:45ean irtengo dira.

TO02 Tolosa > Ibarra > Berrobi > Elduain > Berastegi linea

Astelehenetik ostiralera beste bidaia bat jartzen da: Santa Lutziatik 15:30ean astelehenetan eta astearteetan, eta Asunción Klinikatik 15:35ean asteazkenetik ostiralera. Gainera, itzulerako zerbitzu osagarri bat eskainiko da Berastegitik 16:10ean.

TO03 Tolosa > Txarama > Lizartza > Orexa linea

Astelehenetik ostiralera beste bidaia bat jartzen da: Santa Lutziatik 15:30ean astelehenetan eta astearteetan, eta Kondeaneko Aldapa kaleko 3tik 15:35ean asteazkenetik ostiralera. Gainera, itzulerako zerbitzu osagarri bat eskainiko da Orexatik 16:00etan.

TO04 Tolosa > Ibarra > Belauntza > Leaburu > Gaztelu linea

Astelehenetik ostiralera beste bidaia bat jartzen da: Santa Lutziatik 15:30ean astelehenetan eta astearteetan, eta Ibarra kalea 3tik 15:35ean asteazkenetik ostiralera. Gainera, itzulerako zerbitzu osagarri bat eskainiko da Gaztelutik 16:00etan.

TO07 Asteasu > Zizurkil > Villabona > Irura > Anoeta > Tolosa linea

Egungo Villabona-Asteasu lineak astelehenetik ostiralera 16:00etan eskaintzen duen zerbitzua Tolosatik (Zezen plazako geralekua) abiatuko da 15:30ean. Gainera, itzulerako zerbitzu osagarri bat eskainiko da Asteasutik 16:10ean.

TO08 Larraul > Asteasu > Zizurkil > Villabona > Aduna linea

Beste bidaia bat jartzen da astelehenetik larunbatera: Larrauletik 16:25ean irtengo da, eta Adunara 16:50ean iritsiko da.

Horrez gain, erabiltzaileen eta Abaltzisketako Udalaren eskaeren erantzunez, luzatu egingo dira TO24E Alegia-Orendain lineako bidaiak Abaltzisketako Pildain-Gazteraztegi bidegurutzeraino.


Eibarren porrota Ligan

Javi Larak faltaz sartutako golak eman zizkion hiru puntuak etxeko taldeari.

Eibarrek ezin izan zuen punturik urratu Adelante Ligan jokatutako azken jardunaldian Ponferradinaren kontra.

Gipuzkoarrek aurrea hartu zuten markagailuan 20. minutuan, Jotak sartutako golari esker. Halere, Acoranek (27.ean) eta Javi Larak (79.ean) markaigailua irauli zuten. Eibar nahi eta ezin ibili zen, eta luzapenean berdinketa lortzeko abaguneak izan zituen, baina garaipena etxean geratu zen.

Fitxa teknikoa

2 - Ponferradina: Santamaria; Carpio, Alberto Aguilar, Samuel, Castañeda; Jonathan, Rueda (Fofo, 73'); Marquitos (Juande, 92'), Javi Lara, Acoran; eta Yuri (Juanjo, 81').

1 - Eibar: Irureta; Lillo, Añibarro, Raul Navas (Albentosa, 70'), Yuri; Capa, Errasti, Diego Rivas, Morales (Diego Jimenez, 63'); Jota (Kijera, 78') eta Arruabarrena.

Golak:

0-1 (20'): Jota. 1-1 (27'): Acoran. 2-1 (79'): Javi Lara.


Nafarroako erribera utzi eta Nafarroa Beherera iritsiko da gaur Korrika

Arratsaldeko bostak aldera sartuko da, Izpegitik barrena


Hiru kirol jarduera landuko dituzte Olaberrian, urritik

OLABERRIA // Kirol eta jarduera fisikoko ikastaro-eskaintza zabaldu du Olaberriko Udalak. Pilatesa (astelehena eta asteazkena 10:30-11:30; astearte eta osteguna 18:15-19:15), mantentze gimnastika (astelehen eta asteazkenak, 11:30-12:30) eta zunba (astearte-ostiralak, 09:30-10:30). Urriaren 1ean hasiko dira. Zunbako proba-saio bat doan emango dute, irailaren 18an (19:00). Hiruhileko prezioa 75 euro da, erroldatuta ez daudenentzat 90.


Guardianeko langileen soldatak %7 murriztu nahi dituztela salatu du LABek

Sindikatuen ustez, NDFk eta CEOEk azken asteetan egindako proposamenek ez dute enplegurik sortuko

LAB sindikatuak salatu du Laudioko (Araba) Guardian enpresako zuzendaritza langileen soldatak %7,14 murriztu nahian dabilela. LABek azaldu duenez, enpresak behargin guztiei gutun bana bidali die soldata jaistea «borondatez» onar dezaten. Telefono deien bidez ere mehatxu egin dietela jakinarazi diote langileek sindikatuari. Abuztuaren 30erako aplikatu nahi diete jaitsiera, eta zuzendaritzak gaurko bilera batera deitu du langile batzordea, lan hitzarmen berri bat negoziatzeko.

LABek nabarmendu du urtarrilean adostu zutela azken hitzarmena, eta akordio hura bi aldeek bete behar dutela. Hori dela eta, ez du onartzen enpresak hartutako bidea: «Egungo egoera ekonomikoa baliatu nahi du, langileei soldatak jaitsiz irabaziak handitzeko». 650 behargin inguru ditu Guardianek. Iazko urte amaiera gatazkatsua izan zen Laudioko lantegian; 179 langile kaleratzeko lan erregulazio dosierra aurkeztu zuen, eta bi hilabetez greba egin zuten langileek. Azkenean, bi aldeek lan ituna luzatzea adostu zuten, urtarrilean.

CEOEko buruaren hitzen aurka

NDF Nazioarteko Diru Funtsak eta CEOE Espainiako Enpresaburu Elkarteen Konfederazioak azken asteetan egindako eskaerak ere kritikatu ditu LABek, beste ohar batean. NDFk bi urteko epean soldatak %10 jaistea proposatu zuen duela hamar egun. Eskaera horren ondoren, CEOE lanaldi osoko kontratua duten langileei lanaldi laburreko kontratua inposatzeko aukeraren alde agertu da. Konfederazioko presidente Joan Rosellen herenegungo hitzak adibide; kontratu mugagabeen «pribilegioak» alde batera uztearen alde mintzatu zen Rosell.

LABen arabera, neurri horiekin «langileen kontura» aberastu nahi dute: «Ez da egia soldatak murriztuz enplegu gehiago sortuko denik; are gehiago, suntsitu egingo dira». Euskal Herriko patronalei ohartarazi die CEOEren aholkuak jarraituz gero «gatazka sozial eta laboral gehiagori»egin beharko dietela aurre: «Langileak nazkatuta daude eskubideen murrizketez».

ELAko ordezkari Joseba Villarrealek ere kritikatu ditu Rosellen hitzak. Haren esanetan, kontratuak «eskasteak» are gehiago okertuko luke egungo egoera ekonomikoa. Unai Sordo Euskadiko CCOO sindikatuko idazkari nagusiaren ustez ere, «hanka sartze handi bat da» CEOEren proposamena. «Udazken beroa» iragarri du CCOOko ordezkariak.


Amorebietaren gol batek garaipena eman dio Venezuelari

Fernando Amorebietari esker Venezuelak lehen garaipena eskuratu du Argentinaren aurka 1-0 irabazita.

Amorbietaren gol batek ilusioa bueltatu dio Velezuelari Brasil 2014 mundialaren atarikoetan. Atzoko partida mundialeko kanporaketako bigarren jardunaldia izan zen eta Venezuelak irabaztea lortu zuen, Athleticeko atzelariak sartutako golari esker.

Jokalari zuri-gorriak buruz sartu zuen gola 61. minutuan, Cesar Fariasek gidatzen duen taldearentzat hiru puntuak lortuz. Hau izan da Venezuelak Argentinaren aurka irabazi duen lehen kanporaketa. Izan ere, 10 aldi aritu dira elkarren aurka eta orain arte venezuelarrek ezin izan dituzte argentinarrak garaitu.

Venezuelak joko dotorea egin zuen neurketaren hasieratik Argentinarren erasoaldiak ekidinez. Hasierako minuetan Argentinarrak kostata heltzen ziren aurkariaren areara. Venezuela bere aldetik, neurketaren bukaera partean fin aritu zen eta bigarren gol bat merezi izan zuen.


PKK Sinjarretik erretiratuko da

Kurdistango Langileen Alderdiak erran du yezidien segurtasuna bermatuta dagoela, eta Irakeko Gobernua prest agertu dela gutxiengo erlijioso horren eskaerak aztertzeko.

2014ko abuztuan EI Estatu Islamikoak erasoaldi bat hasi zuen Irak ipar-mendebaldeko Sinjar hirian eta horren inguruan, asmo deklaratu batekin: yezidiak deuseztatzea. 3.000 baino gehiago hil zituen, eta 6.000 inguru esklabotzat hartu —emakumeak eta adingabeak, gehienak—. Dozenaka milak ihesean jo zuten Sinjar mendira, eta EIren jazarpenari aurre egin zioten indar bakarrak PKK Kurdistango Langileen Alderdia eta YPG Herriaren Babes Unitatea (Siriako kurduen miliziak) izan ziren. 2015eko azaroan lortu zuten PKK-k, YPGk eta Kurdistango Eskualde Autonomoko pexmergek EI Sinjarretik bidaltzea, AEBen aire erasoen laguntzarekin. Bi urte eta erdi geroago, PKK-k erretiratu eginen dela erran du.

"Kontuan hartuta yezidiak gizarte antolatu bat bihurtu direla, Sinjarren haien burua gobernatzeko gaitasuna lortu dutela, eta Irak ulerkor agertu dela haien eskaera demokratikoekin, eta segurtasuna bermatzeko borondatea erakutsi duela, erabaki dugu gerrillak Sinjarretik erretiratzea", adierazi du KCK Kurdistango Herrien Konfederazioak Firat agentziara bidali duen agiri batean. Abdullah Ocalan PKK-ko buruzagi historikoak proposatu zuen konfederalismo demokratikoaren proiektu politikoarekin bat egiten duten eragileen plataforma da KCK —horien artean daude, bertzeak bertze, PKK bera, eta PYD Batasun Demokratikoaren Alderdia (Siriako kurduen alderdi nagusia)—.

Erabakia une esanguratsuan hartu du PKK-k, Turkiak Siria barneko Kurdistango Afrin barrutia inbaditu ondoren, Irak iparraldean dauden kurduen miliziak ere mehatxatu baititu. Turkiako Gobernuak errana du Irakekoarekin hitzartuta duela erasoaldi bat hastea eremu horretan. KCK-k bertzerik dio oharrean: "Ikusten ari gara Turkiako Estatua eta bertze eragile batzuk ahaleginean ari direla kurduak eta Irak elkarren aurka paratzeko. Irakeko Estatuak Turkiaren politika horiei jaramonik egin ez dienez, eta yezidien segurtasunarenganako eta auto-gobernuarenganako ardura erakutsi duelako, ahalbidetu du gerrillek Sinjarren duten presentzia berrikustea".

Siria barneko Kurdistango ereduari jarraituz, yezidiek gobernu autonomo bat eratu zuten Sinjarren, administrazio eta milizia propioekin. Erabaki horrek tentsioa sortu zuen PKKren eta Iraken barneko Kurdistango Eskualde Autonomoaren artean. Pexmergak iazko udazkenean erretiratu ziren Sinjartik, eskualde autonomoak independentzia erreferenduma egin ondoren Bagdadekin sortu zen tentsio aldian.


Antzuolak 8 Miliak lasterketaren bosgarren edizioa argazkitan


Haurrentzako IV. Gabon parkea, herrigintza eredu

Atzo eguerdian, Haurrentzako IV. Gabon parkea aurkeztu zuten Villabonako udaletxean. Aurkezpenean, Galder Azkue alkateak, Aitziber Cenzano Oria merkatal elkarteko ordezkariak, Aiora Etxeberria Katea Gaztelekuko hezitzaileak eta Ana Rojas nahiz Elsa Cortes Gabon parkeko koordinatzaileek hartu zuten hitza. Aurkezpenean izan ziren Zubimusu ikastolako ikasleak ere. Guztiak bat etorri ziren Gabon parkea parke bat baino gehaigo dela esaten.

Bideoa

Gabon parkea billabonatarrek herrian kontsumitu eta merkataritza sustatzeko ekimen bezala sortu bazen ere, herrigintza eredu bilakatu dela nabarmendu zuen Galder Azkue alkateak atzokoan. Aitziber Cenzanok, berriz, Oria merkatal elkarteak Gabonetarako prestatu dituen ekintzen inguruan hartu zuen hitza eta, Behar Zana elkartearen errifekin, abenduaren 15, 16 eta 17an Oria merkatal elkarteko dendetan erosketak egiteko 200 euroko erosketa txartelak eta abenduaren 18an 500 eurokoa zozketatuko dituztela jakinarazi zuen. Horrez gain, urtarrilaren 8an 300 euroko lau erosketa txartel zozketatuko dituzte euren dendetan erosketa egiten duten bezeroen artean, guztira 1200 euroko saria. Haur parkea aukera paregabea dela ere azaldu zuen, “aurreko urteetan ikusi denez, ederki pasatzen dute haurrek. Helburua, gurasoek Gabonetako erosketa eta opariak herrian bertan egiten dituzten bitartean, haurrak gustura egotea da”. Herriko hainbat saltoki abenduaren 20 eta 21ean nahiz urtarrilaren 3 eta 4an opariak erosteko zabalik egongo direla ere argitu zuen.

Aiora Etxeberriak proiektu honen baitan Gaztelekuak izan duen papera azaldu zuen, “Katea etxea Gazelekua Villabonan nerabeentzat martxan dagoen zerbitzu hezitzailea da eta gure helburua nerabeak heztea denez, Gabon parkeko proiektuan parte hartzea garrantzitsua da ikuspegi hezitzaile horretatik. Parkean Erniobea ikastetxeko 4. DBHko ikasleak eta Zubimusu ikastolako 3. DBHkoak izango dira begirale eta gure lana bete behar duten begirale rol hori barneratzen laguntzea izan da eta hori guztia aurrera eramateko ezinbestekoa izan da ikastetxeen papera, Gabon parkeko koordinatzaileen lana eta nola ez, begirale izango diren nerabeek proiektu honekiko erakutsi duten motibazio maila altua”. Gabon parkea prozesu baten ondorio da Aiorarentzat eta bertan parte hartuko duten nerabeek baliagarri izango zaizkien gaitasunak barneratzea izango da prozesuaren helburu nagusia. “Parke bat baino gehigo da guretzta Gabon parkea eta horren bidez esperientzia aberasgarriak jasoko ditugu bai antolatzaileok eta bertara gerturatuko diren familiek”.

Jarraian, Ana eta Elsa parkeko koordinatzaileek Bearzana pilotalekuan kokatuko den Gabon parkearen funtzionamenduaz azaldu zuten. 2-9 urte bitarteko haurrei zuzendutako zerbitzua izango da eta bi txokotan banatuko da: 2-3 eta 4-9 urteko haurrentzat.

Egunak

-Goizez: Abenduak 20 eta urtarrilak 5. Bi txanda: 11:00-12:30 eta 12:30-14:00.

-Arratsaldez: Abenduak 23 eta 26. Urtarrilak 2. Bi txanda: 16:30-18:00 eta 18:00-19:30.

Izen-ematea

Abenduaren 17 eta 18an (08:30-09:30) eta abenduaren 19an (15:00-16:30), Katea Gaztelekuan. Prezioa: 2 euro, txanda bakoitzeko (1.40 euro, familia ugariaren txartelarekin).


Dendei eta enpresei egiten ari diren iruzur batez ohartarazi du Ertzaintzak

Dirudienez ordainketa bat egitea eskatzen dute paketeriako bidalketa bat jasotzeko.

Hiru salaketa jaso dituzte Bilbon bakarrik azken asteotan. Dirudienez, iruzurgileek premiazko ordainketa bat egiteko eskatzen diete dendei edo enpresei salgai bat entregatzeko aitzakiarekin, eta entrega azkenean ez da egiten. 2019an antzeko lau salaketa jarri zituzten Bilbon, eta guztira hamaika Euskal Autonomia Erkidegoan.

Atzerriko aurrezenbakia duen telefono batetik deitzen dute eta familiarteko baten edo enpresako gestore baten datu errealak erabiltzen dituzte biktimari konfiantza emateko.

Iruzurgileek adierazten dute pakete-banatzaileak direla eta laster joango direla enpresara entrega bat egitera, baina aurretik premiaz diru-kopuru bat ordaintzeko eskatzen dute. Ertzaintzak prentsa oharrean azaldu duenez, telefono bidezko elkarrizketan, iruzurgileak biktimari iruzur egiten saiatzen dira eta datu errealak konpondu behar duten ustezko premiazko arazo batekin nahasten dituzte. Arazoak isun bat ordaintzea edo eurek edo familiarteko batek izan duten istripu bat izaten dira, eta arriskuan daudela eta ez dutela dirurik esaten dute. Helburua solaskidea nahastea da, eta “arazoa areagotu ez dadin” laguntza eta diru-kopuru bat ordaintzeko eskatzen dute ustezko entrega egin aurretik. Bestalde, biktimari adierazten diote aurreratutako diru hori itzuliko diola banaketako furgonetarekin iristear dagoen pertsonak.

Hurrengo urratsean, iruzurgileek lokutorio batera joateko eta nazioarteko ordainketa egiteko eskatzen diote pertsonari. Biktimari sinetsarazi ondoren ordainketa egin behar duela, beti eskatzen zaio Jaliscoko estatura (Mexikora), kasu askotan Guadalajara hirira, bidaltzeko, eta gehienetan emakume baten izenean. Diru-sartzearen ordainagiriaren argazkia whatsapp bidez bidaltzeko eskatzen dute, eta dirua, beraz, bidalketa-kodearekin kobra dezakete.

Gomendioak

Ertzaintzak ohartarazten du ez fidatzeko enpresa batek edo partikular batek zenbaki ezezagun batetik telefono dei bat jasotzen badu, batez ere atzerriko aurrezenbakia badu.


Mundumirako kamiseta solidarioak salgai daude

Mundumirak eta Ternuak egin dituzte kamisetak eta salgai daude 24 euroren truke. Lortzen den dirua Debagoieneko Gobernuz Kanpoko Erakundeen proiektuak bultzatzeko erabiliko da.

Kamisetak 24 euro balioko du eta saldutako kamiseta bakoitzeko 3 euro emango da GKE-n proiektuak bultzatzeko. Pakistan, Sahara, Haiti, Guatemala, Kongoko Errepublika eta Euskal Herrian dituzte banatuta euren ekimenak ibarreko taldeek.

Mundumira Jaialdian kamiseta erosteko aukera egongo da. Hala ere, lehenago jantzi nahi izanez gero kamiseta lortzeko bidea badago. Iaz bezala, Debagoienako toki desberdinetan izango dira salgai,

Debagoieneko kultur etxeetan.

GKE-n egoitzetan.

Mundumira Jaialdiko telefonoan: 902 18 14 71.

Interneten: www.mundumirafesta.com/2006/kamiseta2006.html


Irteera Arrantzale Museora

Gure Etxola emakume zentroak irteera antolatu du maiatzaren 22rako, Bermeoko Arrantzale Museora. Museoa ikusi ondorenean, Urdaibain egingo dute ibili bat eta bazkalondoan, Loiolako basilika ikusita bueltatuko dira Hernanira.


Gernikan oroitzapenak elkartuta

Bakea lortzeko elkarrizketa ezinbestekoa dela berretsi dute Gernikan agintari eta bonbardaketaren lekukoek, 70. urtemugako ekitaldietan, eta bonbardaketa gogoratzeko bat egin dute mundu osoan hainbat hirik


Nagusien Bidelagun izateko izena ematea zabaldu dute

Zabaldu dute jada izena emateko epea herriko pertsona nagusiei “gertutasuna eta laguntza eman” gura dien Nagusien Bidelagun programan parte hartzeko. Bizkaiko Gurutze Gorriagaz abiatu du ekimena udalak, eta mendekotasun edo ezgaitasun egoeran dauden pertsona nagusiei, familia-lotura gutxi dutenei edota bakardade sentipena dutenei dago zuzenduta.

18 urtetik gora dituen edozein pertsona izan daiteke boluntario, “bere denboraren zati bat pertsona nagusiei emateko prest dagoena”, azaldu dute udal ordezkariek. Laguntza erregularra —astean ordu bi— edo laguntza puntuala —medikuenera joateko edo bestelako gestioak egiteko— eskainiko da. Telefono bidezko jarraipena ere egingo dute.

Ohiko inguruan gelditzeko autonomia pertsonala errazteko eskaini gura zaie laguntza, batez ere pertsona hauei. Horrela azaldu dute udal ordezkariek


Errepika ez dadin

Gomazko piloten erabilerari buruzko eztabaida egingo dute gaur Eusko Legebiltzarrean, eta pilotak erabat eta betirako debekatu ditzatela eskatu diete talde guztietako ordezkariei kaltetuek; Cabacas eta Zarraren senideek, besteak beste.

Gomazko piloten erabilera behin betiko debekatu dadila. «Eskakizun irmo» hori egin diote Eusko Legebiltzarrari Ertzaintzak jaurtitako gomazko pilotak kaltetutako hainbat pertsonek. Atzo bidali zioten mezu zuzena, legebiltzarrak gaiari buruz eztabaidatuko duen egunaren bezperan. Neurria premiazkoa dela ohartarazi dute; haiek beren azaletan pairatu dituzten «tragediak» errepikatu ez daitezen berme bakarra dela gomazko pilotak salbuespenik gabe eta betirako debekatzea. Bestela, pertsona gehiago hilko direla: «Honako hau oihu desesperatua da».

Bost pertsonek plazaratu dute deia, agerraldi publikoa eginda: Ertzaintzaren gomazko pilota batek hil zuen Iñigo Cabacasen guraso Manu Cabacas eta Fina Lizeranzuk, beste pilotakada baten ondorioz zendu zen Rosa Zarraren alargun Xabier Irazustak, pilota batek begi batean ikusmena galarazi zion Mikel Quintelak eta jaurtiketa batek oso larri zauritu zuen Xuban Nafarrateren aita Joseba Nafarratek.

«Ergelek soilik»

«Parlamentu edo gobernu ergel batek soilik behar ditu hildako gehiago okerra zuzentzeko», hausnartu du Cabacasek, minduta eta gertatzen ari dena sinetsi ezinik. Legebiltzarrak gomazko pilotak ez debekatzea ez luketela ulertuko azaldu du Nafarratek agerraldian bildutako guztien izenean. Arma hori «populazio zibilaren aurka» erabiltzen jarraitzea «zentzugabekeria» litzatekeela.

Izan ere, hala gertatuko balitz, Eusko Legebiltzarrak gomazko pilotak jaurtitzeari «zilegitasuna eta babes politikoa» emango lizkiokeela ohartarazi du; eta horrek «erantzukizunak» ekarriko lizkiokeela etorkizunean: «Demokrazian, erabaki okerrak hartzen direnean eta behin eta berriro ondorio latzak eragiten direnean, gizartearen aurrean akatsengatik erantzun behar izaten da».

Hiltzen duten lekuko

Agerraldian parte hartu dutenek kontatu dute «erabaki politiko oker baten ondorioa» saminez eta mingostasunez bizi izan dutela. Eta aitortu dute haiek izan dituzten galeren ondorioz neurririk hartu ez dela ikusteak «desesperatu» dituela. «Esperientziak frogatu du, tamalez, gomazko pilotak material hilgarriak direla, hiltzen dutela», argudiatu dute ulertu ezina. «Mahai honetan gaudenok horren lekuko gara, tamalez».

Legebiltzarreko taldeei gaur hartuko duten erabakia ondo pentsatzeko eskatu diete hargatik: «Tragikoa litzateke horrelako beste gertakari bat Eusko Legebiltzarraren babespean gertatzea».

Halakorik berriz izango ez dela ziurtatzeko «bermeak» eskatu dizkiete legebiltzarrean ordezkaritza duten alderdiei eta Eusko Jaurlaritzari; «Iñigo Cabacasena behin betiko irakaspena izan dadila, gomazko pilotekin eragindako azken heriotza». Familia kaltetuek argi dute zein den horretarako «berme bakarra»: gomazko pilotak ez direla inoiz gehiago erabiliko ziurtatzea. Sekula ez. «Ezta egoera berezietan edo hainbat ezaugarri zehatzen arabera ere». Izan ere, haien ustez, ez da nahikoa piloten erabilera murriztea. «Ez erabiltzea bermatu behar da». Hortaz, gomazko pilotak «debekatzea, erretiratzea» eskatu dute, «horien erabilera arduragabekeria politikoa eta soziala delako». Hala egin ezean, hildako gehiago etorriko direla abisu eman dute.

Europa osoan

Aldarrikatzen ari direna ez dela «aparteko ezer» azaldu dute. Gomazko piloten erabilera ia erabat baztertua dagoela Europako Batasunean, eta Eusko Jaurlaritzak berak Europako Batzordearen eskaera jaso zuela, gainontzekoen bide bera har zezala gomendatuz.

Katalunian ere debekatu dituzte pilotak, duela gutxi. Erabakia Kataluniako Parlamentuak hartu zuela gogoratu dute kaltetuen senideek, eta, ondorioz, duela ia urtebetetik daudela galarazita gomazko pilotak. Ertzaintzaren kasuan, «urtebeteko atzerapenarekin» ari direla esan dute, baina, gaur, debekurako urrats garrantzitsua egiteko aukera duela legebiltzarrak.

Hala egingo duen esperantza azaldu dute senideek. Ez luketela besterik ulertuko diote. Gainera, 2012an, Jaurlaritza PSE-EEren esku zegoenean, EAJk gomazko piloten erabilera debekatzeko eskatu zuela gogoratu dute; eta orain, gobernuan egonagatik ere, berdin jokatzea litzatekeela normalena. «Nola ulertu behar dugu orain piloten erabileraren alde egotea?».

Baina ez dirudi kaltetuen itxaropena bete eta Eusko Legebiltzarrak gomazko pilotak erabat debekatzearen aldeko biderik abiatuko duenik. EH Bilduk bide horretan egin duen legez besteko proposamenari osoko zuzenketak aurkeztu dizkie bai EAJk, bai PSE-EEk, eta ez dirudi piloten erabilera kasu guztietan debekatu eta erretiratzearen alde egingo dutenik.

Manu Cabacasek han egon nahi du, hala ere. Erabakiak alde batera edo bestera eginda ere, gertatzen dena bere begiekin ikusi nahi du, eta Legebiltzarrean egongo dela ziurtatu du. «Ikus gaitzatela, gutxienez». Legebiltzarkideei orain arteko jarrera zuzendu beharra dagoela errepikatu nahi die: «Ezin da gure semearen heriotza bezalako gehiago egon. Azkena izan behar du gure semearenak, eta hori esateko egongo gara han».


Kartelak egiten ikasteko saioak egingo dituzte Mozolomendin

Kartelak egiten ikasteko ikastaroa emango dute gaur eta bihar, Lekeitioko Mozolomendi etxe autogestionatuan (Atea kalea, 7).Bi saiotan banatuko da ikastaroa. Gaur, esaterako, 20:00etatik 22:00etara batuko dira. Horretan, GIMP edizio programa instalatu eta segurtasun informatikoari buruzko tailerra egingo dute. GIMP argazkiak eta, oro har, irudiak moldatzeko aplikazio informatikoa da. Gaur egun Linux, Windows eta Mac OS X sistema eragileetarako egokituta dago, eta doakoa da.Biharko, ostera, egun osoko egitaraua antolatu dute; 10:00etatik 20:00etara ariko dira. Bigarren saio horretan GIMP programa erabiltzeko gakoak azalduko dituzte, kartel bat egiteko teknikak barneratzeko. Bazkaldu ere Mozolomendin bertan egingo dute, 14:00etatik 16:00etara.Kartelgintza ikastaroan izena emateko interesa dutenek Mozolomendiko kideekin harremanetan jarri edota mozolomendi@gmail.com posta elektronikora mezua bidali behar dute.


"Baliteke inguru hauetan margo gehiago aurkitzea"

EHUko Historiaurreko Taldeko ikerlariak (Bilbo, 1974) egiaztatu du Danbolinzuloko labar artea, Alvaro Arrizabalaga eta Mari Jose Iriarte lankideekin batera. Haren arabera, "beharrezkoa" da horrelako margo txikiak ere aurkitzea, haitzulo handietakoek eskaintzen ez dituzten aukerak ematen dituztelako ikerketak egiteko garaian.


ARCOk erakusketatik kendutako 'preso politikoen' artelana, Errenterian ikusgai

Erakusketa ostiral honetan inauguratu du Julen Mendoza Errenteriako alkateak, adierazpen askatasunarekin konpromisoa azaltzeko asmoz.

'Preso politikoak Espainia garaikidean' Santiago Sierraren artelana ikusgai dago Errenterian (Gipuzkoa). Azken Arco azokak artelana erakusketatik kendu zuen. Ostiral honetatik maiatzaren 26ra arte ikusgai egongo da Errenterian.

Espetxean diren pertsonen erretratu lausotuak erakusten ditu lanak, besteak beste, Kataluniako politikarienak eta Altsasun bi guardia zibil jipoitzeagatik epaitu dituzten gazteenak.

Erakusketa ostiral honetan inauguratu du Julen Mendoza Errenteriako alkateak, adierazpen askatasunarekin konpromisoa azaltzeko asmoz.

Udala: "Adierazpen askatasuna edozein gizarte demokratikoren funtsezko zutabeetako bat da"

Erakusketa adierazpen askatasunaren inguruko egitarau batekin lagunduko dute, Errenteriako Udalak agiri batean jakitera eman duenez. Garbiñe Biurrun epaileak eta Martxelo Otamendi, Mariano Ferrer, Dani Alvarez eta Lourdes Perez kazetariek hitzaldiak emango dituzte.

Artelanaren edukiak “aurkako jarrerak sor” ditzakeela ulertzen du Errenteriako Udalak; baina “zalantza izpirik gabe, adierazpen askatasuna edozein gizarte demokratikoren funtsezko zutabeetako bat da eta, zentzu horretan, deserosoa izan daitekeelako obra arte zirkuituetatik kentzea printzipio demokratiko horren kontra doa”, erantsi du.

Gainera, Iruñean gertatu ziren istiluengatik Auzitegi Nazionalean aurki epaituko duten Errenteriako gazte baten erretratua agertzen da artelanean.


Ospitale Guneko gaixoek menua hautatzeko aukera izanen dute

Sendagileak ezarritako dieta jakin bat egin behar ez duten pazienteek eguerdiko zein gaueko menua aukeratuko dute, astearte honetatik aurrera.

Ospitale Gunean (Nafarroako Ospitalea, Bideko Ama Birjinaren Ospitalea eta Ubarmin Klinika), pazienteek eguerdiko zein gaueko menua aukeratuko dute, astearte honetatik aurrera. Sukalde zerbitzua publiko egin zutenetik hartutako neurrietako bat da aipatutakoa, alegia, "dieta gaixoaren gustuen araberakoa izatea, pazienteek nutrizio egokia edukitzea eta ospitaleratuta dauden denboran eroso sentitzea", Osasun Departamentuak ohar baten bidez jakinarazi duenez.

Esan bezala, sendagileak ezarritako dieta jakin bat egin behar ez duten pazienteek eguerdiko zein gaueko menua aukeratuko dute. Horretarako, plater nagusi bakoitzeko bi aukera izango dituzte eta postrea ere aukeran izango dute.

Urrian egindako inkesta batean, 10etik 7,58 puntu lortu zituen egunero 820 lagunengana iristen den Nafarroako Ospitale Guneko janari zerbitzuak. Urtean 1,2 milioi menu prestatzen dituzte. Gainera, ospitalean gaua igarotzen ez duten pazienteek ere bertan bazkaldu ohi dute, baita ospitaleratuta dauden umeen gurasoek ere.

Aukera zabalagoa emate aldera, hamabost egunetik behin aldatzen dute menua, eta urtaroaren arabera ere aldatu ohi dute (neguko eta udako menuak daude). Gainera, aldian-aldian egiten dituzten inkestez baliatzen dira plater berriak prestatzeko eta puntuazio baxuena lortzen duten menuak baztertzeko.


Goizuetako plazako obrak direla eta zubi haundia itxia egongo da igandera bitarte

Udalak taxi zerbitzua jarri die Alkasoaldea, Alkainzuriain eta Tartazu auzoko bizilagunei

Goizuetako plazako lur zolaketak direla eta, azaroaren 2tik 6ra, asteazkenetik igandera, zubi haundia itxia egongo da: Asteazkena oinezkoentzat eta ibilgailuentzat. Beste egunak ibilgailuentzat soilik. Egun horietan Magdalenako zubitik ibili beharko da.

Ibilgailu handiegia dutelako Magdalenako zubitik ibiltzeko zailtasunak dituzten Alkasoaldea, Alkainzuriain eta Tartazuko bizilagunei, Goizuetako Udalak taxi zerbitzua jarriko die baserrietatik herrira jeitsi eta igotzeko, horrela ibilgailua zubitik herri aldera utzi dezaten. Taxi zerbitzua goizeko 10etatik iluntzeko 8etara izango da.